**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄ - ΣΥΝΟΔΟΣ Α΄**

**ΕΙΔΙΚΗ ΔΙΑΡΚΗΣ ΕΠΙΤΡΟΠΗ ΕΥΡΩΠΑΪΚΩΝ ΥΠΟΘΕΣΕΩΝ**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 31 Μαρτίου 2016, ημέρα Πέμπτη και ώρα 9:40΄, στην Αίθουσα Γερουσίας τoυ Μεγάρου της Βουλής, συνήλθαν σε κοινή συνεδρίαση η Ειδική Διαρκής Επιτροπή Ευρωπαϊκών Υποθέσεων και η Διαρκής Επιτροπή Οικονομικών Υποθέσεων, υπό την προεδρία του κ. Αναστάσιου Κουράκη, Α΄ Αντιπροέδρου της Βουλής και Προέδρου της Ειδικής Διαρκούς Επιτροπής Ευρωπαϊκών Υποθέσεων, με Αντιπροσωπεία της Επιτροπής Συνταγματικών Υποθέσεων (AFCO) του Ευρωπαϊκού Κοινοβουλίου, υπό την Πρόεδρό της κυρία Danuta HÜBNER, με θέμα ημερήσιας διάταξης: Οι θεσμικές εξελίξεις στην Ευρωπαϊκή Ένωση και η ενίσχυση του ρόλου των εθνικών κοινοβουλίων.

Στη συνεδρίαση παρέστη ο Αναπληρωτής Υπουργός Ευρωπαϊκών Υποθέσεων, κ. Νικόλαος Ξυδάκης

 Ο Προεδρεύων των Επιτροπών και Α΄ Αντιπρόεδρος της Βουλής, κ. Αναστάσιος Κουράκης, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγων των μελών των Επιτροπών.

Από την Ειδική Διαρκή Επιτροπή Ευρωπαϊκών Υποθέσεων παρόντες ήταν οι Βουλευτές κ.κ.: Κουράκης Αναστάσιος, Αθανασίου Νάσος, Βαγιωνάκη Ευαγγελία, Βράντζα Παναγιώτα, Καββαδία Αννέτα, Καρακώστα Εύη, Κατσαβριά – Σιωροπούλου Χρυσούλα, Πάντζας Γιώργος, Παπαδόπουλος Σάκης, Σιμορέλης Χρήστος, Σκουρολιάκος Πάνος, Τριανταφύλλου Μαρία, Γεωργιάδης Σπυρίδων – Άδωνις, Κέλλας Χρήστος, Κεφαλογιάννης Ιωάννης, Μπακογιάννη Θεοδώρα (Ντόρα), Τραγάκης Ιωάννης, Χαρακόπουλος Μάξιμος, Ζαρούλια Ελένη, Παναγιώταρος Ηλίας, Λοβέρδος Ανδρέας, Μανωλάκου Διαμάντω, Καμμένος Δημήτρης και Καρράς Γεώργιος.

Από τη Διαρκή Επιτροπή Οικονομικών Υποθέσεων παρόντες ήταν οι Βουλευτές κ.κ.: Χρήστος Αντωνίου, Δημήτρης Βέττας, Γιάννης Γκιόλας, Γιώργος Δημαράς, Αφροδίτη Θεοπεφτάτου, Γιάννης Θεωνάς, Κατερίνα Ιγγλέζη, Χρήστος Καραγιαννίδης, Νίνα Κασιμάτη, Χρήστος Μαντάς, Αλέξανδρος Μεϊκόπουλος, Αθανάσιος Μιχελής, Μάκης Μπαλαούρας, Κωνσταντίνος Μπάρκας, Ελένη Αυλωνίτου, Κατερίνα Παπανάτσιου, Αναστάσιος Πρατσόλης, Νεκτάριος Σαντορινιός, Νίκος Συρμαλένιος, Σάββας Αναστασιάδης, Χρίστος Δήμας, Θεοδώρα (Ντόρα) Μπακογιάννη, Αθανάσιος Μπούρας, Μάριος Σαλμάς, Χρήστος Σταϊκούρας, Κωνσταντίνος Τσιάρας, Κωνσταντίνος Χατζηδάκης, Γεώργιος Γερμενής, Αντώνης Γρέγος, Χρήστος Παππάς, Βασίλειος Κεγκέρογλου, Ιωάννης Κουτσούκος, Σπυρίδων Δανέλλης, Δημήτριος Καβαδέλλας, Γεώργιος Κατσιαντώνης και Νικόλαος Νικολόπουλος.

ΑΝΑΣΤΑΣΙΟΣ ΚΟΥΡΑΚΗΣ (Α΄ Αντιπρόεδρος της Βουλής - Προεδρεύων των Επιτροπών): Κυρίες και κύριοι Ευρωβουλευτές, κυρίες και κύριοι συνάδελφοι, αρχικά να καλωσορίσουμε την Αντιπροσωπεία από την Επιτροπή Συνταγματικών Υποθέσεων του Ευρωπαϊκού Κοινοβουλίου και την Πρόεδρό της, την κυρία Hubner. Η παρουσία των συναδέλφων Ευρωβουλευτών στη Βουλή των Ελλήνων είναι εξαιρετικά σημαντική και βεβαίως, η κοινοβουλευτική μας αλληλεπίδραση εξαιρετικά χρήσιμη.

Επιτρέψτε μου προκαταβολικά, προτού μπούμε στο θέμα της συνεδρίασής μας, να επαναλάβω τη συμπαράσταση της Βουλής των Ελλήνων στους πολίτες των Βρυξελλών και στη συνέχεια, δυστυχώς, στους πολίτες του Πακιστάν, οι οποίοι βίωσαν το πιο αποτρόπαιο πρόσωπο της τρομοκρατικής βίας και βεβαίως, να επαναλάβουμε την αλληλεγγύη μας σε όλους τους πολίτες του κόσμου, ενάντια στον τρόμο και την μισαλλοδοξία.

Σε σχέση με τη σημερινή μας συνεδρίαση, θα ήθελα να τονίσω, ότι πρόκειται για την τρίτη κοινή συνεδρίαση των Κοινοβουλευτικών μας Επιτροπών με τις αντίστοιχες του Ευρωπαϊκού Κοινοβουλίου. Έχουμε ήδη, όπως γνωρίζετε, συζητήσει με την Επιτροπή Απασχόλησης και Κοινωνικών Υποθέσεων πριν από λίγους μήνες. Χθες είχαμε μια αναλυτική συζήτηση με την Επιτροπή Οικονομικών και Κοινωνικών Υποθέσεων και βέβαια, σήμερα συνεχίζουμε με την Επιτροπή Συνταγματικών Υποθέσεων. Αυτή η συνεχής κοινοβουλευτική διασύνδεση είναι απολύτως απαραίτητη και θεσμικά, θα μπορούσε να πει κανείς ότι, είναι επιβεβλημένη.

Όπως γνωρίζετε, σήμερα το ιδιαίτερο αντικείμενο της συζήτησής μας αφορά τις θεσμικές εξελίξεις στην Ε.Ε. και στην ισχυροποίηση της διασύνδεσης του Ευρωπαϊκού Κοινοβουλίου με τα Εθνικά Κοινοβούλια και πάνω σε αυτό εργαζόμαστε συνεχώς, στην Επιτροπή Ευρωπαϊκών Υποθέσεων και στην COSAC αλλά και σε μια σειρά από συζητήσεις που εξελίσσονται στο Ευρωπαϊκό Κοινοβούλιο. Ταυτόχρονα, σε αυτό το γενικό πλαίσιο καλούμαστε να εξετάσουμε και ένα πολύ σημαντικό ζήτημα που αναλύσαμε εχθές και αφορά το ρόλο του δημοκρατικού ελέγχου και των κοινοβουλευτικών θεσμών στην οικονομική διακυβέρνηση της Ε.Ε.. Η Βουλή των Ελλήνων συμμετέχει και σε αυτή την επεξεργασία, όπως και σε μια σειρά άλλων σημαντικών πρωτοβουλιών, όσον αφορά τη συμμετοχή του Ευρωπαϊκού Κοινοβουλίου στον έλεγχο του ελληνικού προγράμματος.

Στο πλαίσιο αυτό, επιζητούμε τη μεγαλύτερη θεσμική ανύψωση του κοινοβουλευτισμού στις ευρωπαϊκές διαδικασίες και θα έχουμε την ευκαιρία να συζητήσουμε αυτό το θέμα αναλυτικά, σήμερα και με την Επιτροπή συνταγματικών Υποθέσεων του Ευρωπαϊκού Κοινοβουλίου, αλλά και με τη Διαρκή Επιτροπή Οικονομικών Υποθέσεων της Βουλής των Ελλήνων, της οποίας ο Πρόεδρος, ο κ. Μάκης Μπαλαούρας, είναι εξ αριστερών μου, με την οποία συνδιοργανώνουμε τη σημερινή συνεδρίαση.

Βασική μας επιδίωξη είναι όλη αυτή η προσπάθεια να εγγραφεί σε μια σταθερή συνέχεια και στο πλαίσιο αυτό, οι συνάδελφοί Ευρωβουλευτές και όλοι οι Έλληνες Βουλευτές που συμμετέχουμε σε αυτές τις διαδικασίες, καλούμαστε να καταθέσουμε τις σκέψεις μας για την ενίσχυση της Διακοινοβουλευτικής θεσμικής μας συνεργασίας.

Με αυτές τις πρώτες σκέψεις, θα ήθελα να δώσω, καταρχήν, το λόγο στην Πρόεδρο της Επιτροπής Συνταγματικών Υποθέσεων, την κυρία Hubner, για να μας αναλύσει τη σκέψη της.

Σε ό,τι αφορά στη διαδικασία, θα λάβουν το λόγο οι Εισηγητές από τις πολιτικές ομάδες του Ευρωπαϊκού Κοινοβουλίου και, βεβαίως, και όσοι άλλοι επιθυμούν από τους Ευρωβουλευτές. Με την ολοκλήρωση του πρώτου κύκλου τοποθετήσεων, θα δώσουμε το λόγο στον Αναπληρωτή Υπουργό Εξωτερικών, τον κ. Ξυδάκη και κατόπιν στους Εισηγητές των ελληνικών Κομμάτων. Μετά την ολοκλήρωση των εισηγήσεων, μπορούν να λάβουν το λόγο, όσοι συνάδελφοι Ευρωβουλευτές επιθυμούν. Σήμερα, έχουμε μεγαλύτερη άνεση χρόνου και θα ακολουθήσει μία «ανοιχτή» συζήτηση.

Κυρίες και κύριοι συνάδελφοι, σας καλωσορίζω και πάλι. Το λόγο έχει η κ. Hubner.

DANUTA MARIA HUBNER (Πρόεδρος της Επιτροπής Συνταγματικών Υποθέσεων (AFCO) του Ευρωπαϊκού Κοινοβουλίου): Σας ευχαριστώ πολύ, κύριε Πρόεδρε. Ελπίζω να μου επιτρέψετε να παρουσιάσω τα μέλη της Ομάδας και να μιλήσω εν συντομία και για τις προκλήσεις που αντιμετωπίζει, όχι μόνο η Ελλάδα, αλλά και η Ευρώπη συνολικά. Ουσιαστικά, πρόκειται για παγκόσμιες προκλήσεις.

Είναι η πρώτη επίσκεψη της Αντιπροσωπείας μας. Είμαστε μία επταμελής Αντιπροσωπεία από τέσσερις πολιτικές ομάδες του Ευρωπαϊκού Κοινοβουλίου, από το Ευρωπαϊκό Λαϊκό Κόμμα, από τους Σοσιαλιστές και Δημοκράτες, από τους Φιλελεύθερους Δημοκράτες και από την Ευρωπαϊκή Ενωτική Αριστερά. Επομένως, νομίζω ότι αντιπροσωπεύουμε ένα ευρύ φάσμα, θα έλεγα την πλειοψηφία, του Ευρωπαϊκού Κοινοβουλίου.

Ερχόμαστε σε πολύ δύσκολες στιγμές για την Ελλάδα, για τους Έλληνες. Γνωρίζουμε ότι πρόκειται σύντομα να ξεκινήσει η αναθεώρηση του 3ου Προγράμματος χρηματοοικονομικής βοήθειας. Ελπίζουμε να είναι επιτυχής η Αξιολόγηση και να συνοδευτεί από μακρόπνοες και μακροπρόθεσμες λύσεις, όχι μόνο σε ό,τι αφορά στη χρηματοοικονομική σταθερότητα, αλλά και σε ό,τι αφορά στη συνέχιση των μεταρρυθμίσεων στο δημόσιο τομέα.

Επίσης, σημαντικό είναι να υπάρξουν οι προϋποθέσεις για επενδύσεις, για αειφόρο ανάπτυξη, για θέσεις εργασίας, για μία ανταγωνιστική οικονομία. Νομίζω ότι η Ελλάδα τα χρειάζεται όλα αυτά. Γνωρίζουμε πόσο σημαντικό είναι να λυθεί και το ζήτημα της αναδιάρθρωσης του χρέους, το λεγόμενο « re profiling», δηλαδή, η παράταση, για να μπορέσει η Ελλάδα να βγει και πάλι στις αγορές.

Το γνωρίζουμε, όπως το γνωρίζετε και εσείς, αφού το ζείτε πολύ καλύτερα. Και εμείς, όμως, γνωρίζουμε ότι αυτή η, άνευ προηγουμένου, κρίση «χτύπησε» την Ελλάδα, αλλά και την Ε.Ε. από το 2008. Η Ε.Ε. και αυτή βιώνει πολύ δύσκολους καιρούς. Είχαμε πολλαπλές διαδοχικές κρίσεις που, θεωρητικά, μπορεί να μην σχετίζεται με την άλλη, αλλά αλληλοενισχύθηκαν αυτές οι κρίσεις και κινητοποίησαν όλους μας στην Ευρώπη. Όλοι αναζητούμε λύσεις, για να λυθούν τα προβλήματα που οδήγησαν στις πολλαπλές αυτές κρίσεις.

Πιστεύω ότι ποτέ δεν υπήρξε τόσο ισχυρή κινητοποίηση, δέσμευση για την προώθηση μεταρρυθμίσεων για να αλλάξει ο τρόπος, με τον οποίο λειτουργεί μέχρι τώρα η Ευρώπη και για να ξεπεράσουμε την κρίση. Ελπίζω να συμφωνείτε μαζί μου. Φυσικά, χρειάζονται σημαντικές προσπάθειες σε εθνικό επίπεδο, αλλά η λύση στην κρίση μπορεί να είναι μόνο ευρωπαϊκή. Πιστεύω, λοιπόν, ότι σήμερα στην Ευρώπη, αυτό το οποίο είναι αναγκαίο είναι η αλληλεγγύη, είναι η αναζήτηση λύσεων. Ελπίζω να είναι αυτή μία άποψη που συμμερίζονται όλοι στην Ευρώπη.

Σε σχέση με τα όσα ανέφερε ο κ. Κουράκης, πρέπει να πω, ότι σε αυτούς τους δύσκολους καιρούς συνειδητοποιήσαμε, ότι αυτό που πρέπει να υπάρχει είναι η δημοκρατική νομιμοποίηση. Να υπάρχει ευθύνη και λογοδοσία για οτιδήποτε γίνεται σε εθνικό επίπεδο. Τα Κοινοβούλια είναι παραδοσιακά η «πηγή» της δημοκρατικής νομιμοποίησης. Αυτή είναι μία παράδοση στην Ευρώπη και το βλέπουμε σε ευρωπαϊκό επίπεδο. Όλο και περισσότερο λαμβάνονται όλο και περισσότερες αποφάσεις σε ευρωπαϊκό επίπεδο.

Το Ευρωπαϊκό Κοινοβούλιο και τα Εθνικά Κοινοβούλια, στα πολιτικά μας συστήματα, είναι σαφώς η βασική πηγή δημοκρατικής νομιμοποίησης, θα πρέπει να μπορούμε το έργο μας να το επιτελούμε ανεξάρτητα- εσείς εδώ, εμείς στις Βρυξέλλες- όμως υπάρχουν πάρα πολλά ζητήματα, για τα οποία απαιτείται συνεργασία, για να έχουμε την διπλή νομιμοποίηση, την εθνική και την δική μας από τις Βρυξέλλες.

Θα πρέπει λοιπόν, προς τούτο, να αξιοποιήσουμε στο μέγιστο δυνατό βαθμό, όλες τις πλατφόρμες συνεργασίας μεταξύ Ευρωπαϊκού Κοινοβουλίου και Εθνικών Κοινοβουλίων, που έχουν δημιουργηθεί συν το χρόνο. Και στις συναντήσεις της COSAK, επίσης έχουμε μια πολύ καλή πλατφόρμα συνεργασίας, υπάρχει και η πλατφόρμα συνεργασίας για την κοινή εξωτερική πολιτική ασφάλειας, υπάρχει πλατφόρμας συνεργασίας μεταξύ Ευρωπαϊκού Κοινοβουλίου και Εθνικών Κοινοβουλίων, σε ό,τι αφορά την διακυβέρνηση της Ευρωζώνης- άρθρο 13 του δημοσιονομικού συμφώνου- και βέβαια έρχεστε και εσείς στις Βρυξέλλες, στις συνεδριάσεις οργανώνουν ετησίως οι 20 Επιτροπές και εκεί αναφέρετε τις δικές σας ανησυχίες, αλλά προτείνετε και λύσεις- ιδέες, τις οποίες συζητούμε όλοι μαζί.

Ελπίζω, η Βουλή των Ελλήνων να συνεχίσει να χρησιμοποιεί με αποτελεσματικό τρόπο, αυτό που η συνθήκη προσφέρει, δηλαδή τον έλεγχο της επικουρικότητας- όλων δηλαδή των προτάσεων της Ευρωπαϊκής Επιτροπής.

Ολοκληρώνοντας θέλω να πω, ότι ο λόγος για τον οποίον βρισκόμαστε εδώ, είναι ότι υπάρχει τεράστιο περιθώριο βελτίωσης του πολιτικού δομημένου διαλόγου, μεταξύ Ευρωπαϊκού Κοινοβουλίου και της Βουλής των Ελλήνων. Θέλω λοιπόν, να σας παρακαλέσω να μας πείτε τι περιμένετε από εμάς, από την Επιτροπή Συνταγματικών Υποθέσεων.

 Η Επιτροπή Συνταγματικών Υποθέσεων κάνει πολλά για την διαφάνεια, την δημοκρατία, την ηλεκτρονική δημοκρατία- θα έλεγα ακόμη- την λογοδοσία και την προσέγγιση των πολιτών, πιο κοντά στην διαδικασία λήψης αποφάσεων. Γι' αυτό είμαστε εδώ, γιατί πιστεύουμε πως μπορούμε να συνεργαστούμε, να δουλέψουμε μαζί και να προωθήσουμε τις εναπομένουσες μεταρρυθμίσεις και αλλαγές που πρέπει να γίνουν, και μάλιστα κατά τρόπο, ώστε οι πολίτες να νιώθουν ότι τους αντιπροσωπεύει η όλη διαδικασία. Σας ευχαριστώ, κύριε Πρόεδρε.

ΤΑΣΟΣ ΚΟΥΡΑΚΗΣ(Α` Αντιπρόεδρος της Βουλής - Προεδρεύων των Επιτροπών) : Ευχαριστούμε πάρα πολύ την Πρόεδρο, την κυρίαHübner , το λόγο έχει ο κ. Atondo, από τους Σοσιαλδημοκράτες.

RAMOS JAURECUI ATONDO (Μέλος της Επιτροπής Συνταγματικών Υποθέσεων (AFKO) του Ευρωπαϊκού Κοινοβουλίου και Εκπρόσωπος των S & D) : Ευχαριστώ κύριε Πρόεδρε. Θα ήθελα να προσθέσω το εξής στις σκέψεις της Προέδρου μας, της κυρίας Hübner. Είναι δύο σκέψεις μου, που θα μπορούσαν να βοηθήσουν τον σημερινό διάλογο.

Πρώτα πρώτα, κάτι το οποίο έχει να κάνει με έναν κίνδυνο, έναν κίνδυνο ο όποιος κερδίσει έδαφος τους τελευταίους μήνες σε όλη την Ευρώπη. Θεωρούμε, ότι είναι ιδιαίτερα ανησυχητικό φαινόμενο, αυτή η τάση να κατηγορούνται- να ενοχοποιούνται, τα ευρωπαϊκά θεσμικά όργανα- η Ε.Ε.- για όλα τα προβλήματα που ταλανίζουν όλες τις χώρες της Ένωσης, είτε πρόκειται για τρομοκρατία, είτε πρόκειται για την οικονομική διακυβέρνηση και διαχείριση της ΟΝΕ, είτε πρόκειται για τα προβλήματα της μετανάστευσης, για όλα αυτά κατηγορούμε την Ε.Ε..

Θεωρώ ότι αυτή η τάση πολλές φορές είναι άδικη, ποτέ δεν είναι κάτι το θετικό, γιατί δυναμιτίζει το πώς αντιλαμβάνονται οι ευρωπαίοι την ευρωπαϊκή οικοδόμηση. Μου φαίνεται ιδιαίτερα ανησυχητικό και ας λάβουμε υπ' όψιν ότι τους αμέσως επόμενους μήνες στην Ευρώπη πρόκειται να περάσουν κάποιες πολύ ευαίσθητες, πολύ λεπτές και δύσκολες στιγμές. Τον Ιούλιο έχουμε το δημοψήφισμα στη Βρετανία, θα αποφασίσουν οι Βρετανοί για το αν θα μείνουν ή να αποχωρήσουν.

Επίσης θα έχουν τους επόμενους μήνες εκλογές σε Γερμανία και Γαλλία, όλοι γνωρίζουμε το ότι υπάρχει ένα ρεύμα αντί ευρωπαϊκό αρκετά ισχυρό, όσον αφορά τις πολιτικές επιλογές, οπότε νομίζω ότι διατρέχουμε ένα σοβαρό κίνδυνο εάν στην πολιτική μας ζύμωση συνέχεια κατηγορούμε για όλα την Ευρώπη και δεν είμαστε εις θέση να κάνουμε διάκριση μεταξύ των ευθυνών, σε σχέση με το πώς ευθύνεται το κάθε κράτος, για αυτές τις παγκόσμιες σοβαρές κρίσεις που τώρα σοβούν.

Τώρα η δεύτερη σκέψη μου και θα ήθελα να σας μιλήσω γι' αυτό το πρόβλημα που ανέφερε ο κ. Αντιπρόεδρος της Βουλής, που μας μιλούσε για τη νομιμότητα και τη νομιμοποίηση των αποφάσεων της Ε.Ε., γιατί νομίζω ότι ακριβώς για τη διαχείριση της οικονομικής κρίσης και της διακυβέρνησης του ευρώ δεν θα πρέπει να ξεχνούμε ότι το Ευρωπαϊκό Κοινοβούλιο είναι υπέρ της νομιμότητας των οικονομικών αποφάσεων της Ε.Ε. είτε πρόκειται για την Κεντρική Τράπεζα είτε πρόκειται για την Ευρωπαϊκή Επιτροπή. Γενικός 500 εκατ. ευρωπαίων εξέλεξε αυτό το κοινοβούλιο το οποίο εμείς εκπροσωπούμε με ταπεινότητα, που έχει ευθύνη για δημοκρατική νομιμότητα.

Άρα, θα πρέπει κάπως να συσφιχτούν οι σχέσεις με τα εθνικά κοινοβούλια και αυτό είναι ένα πρόβλημα σημαντικό οπότε και πιστεύω ότι παρουσιάζει ένα ιδιαίτερο ενδιαφέρον να συζητήσουμε το πώς είναι δυνατόν τα ευρωπαϊκά θέματα να συζητούνται περισσότερα στα Εθνικά Κοινοβούλια. Ίσως και με την παρουσία των Ευρωβουλευτών της κάθε χώρας και αυτό είναι μια πρόταση που θα ήθελα να σας διατυπώσω, γιατί νομίζω ότι έτσι θα βοηθήσουμε του όντως ειπείν εξευρωπαϊσμό της κοινοβουλευτικής ζύμωσης και του εθνικού διαλόγου κάθε χώρας. Σας ευχαριστώ.

ΤΑΣΟΣ ΚΟΥΡΑΚΗΣ (Α΄ Αντιπρόεδρος της Βουλής και Προεδρεύων των Επιτροπών): Ευχαριστούμε πολύ τον κ. Atondo, από τους σοσιαλδημοκράτες, τώρα θα παρακαλούσα από την συμμαχία των Φιλελεύθερων και Δημοκρατών για την Ευρώπη, την κυρία Ruiz να πάρει τον λόγο.

MAITE PAGAZAURTUNDUA RUIZ (Members of the Delegation of (ALDE)): Ευχαριστώ πολύ κ. Αντιπρόεδρε, πρώτα από όλα νομίζω ότι πρόκειται για μια πολύ σημαντική δυνατότητα και είναι τιμή να μας αποδέχεστε εδώ στη Βουλή των Ελλήνων, τον τόπο που φιλοξενεί τους αιρετούς εκπροσώπους του Ελληνικού λαού, είναι μεγάλη τιμή που είμαστε σήμερα εδώ όλες και όλοι και έτσι πιστεύω ότι αντιλαμβανόμαστε εν μέρη και το όλο πνεύμα που διέπει και το δικό σας έργο και το οποίο και εμείς θα πρέπει να αντιληφθούμε ως ευρωπαίοι συν-νομοθέτες.

Θέσατε τρία βασικά ζητήματα για τη σημερινή συνεδρίαση, πράγματι, ο Δημοκρατικός Κοινοβουλευτικός Έλεγχος στην οικονομική Διακυβέρνηση, τον Έλεγχο του Ελληνικού Προγράμματος στην Κοινοβουλευτική συνεργασία, πιστεύω ότι οι συνάδελφοί μου, το είπαν ήδη ότι έχουμε ήδη πολλά μέσα συνεργασίας και βήματα διαλόγου, ΚΟΖΑΚ, η κυρία Hübner είπε βέβαια ότι υπάρχει ένα ζήτημα διαφάνειας, λογοδοσίας της αντίληψης που έχουν οι πολίτες μας για το Κοινοβουλευτικό Έργο, όχι μόνο στα Εθνικά Κοινοβούλια, αλλά πολύ περισσότερο στα Ευρωπαϊκό Κοινοβούλιο.

Η δική μας Επιτροπή πράγματι ασχολείται με όλα αυτά τα ζητήματα και νομίζω ότι το πιο σημαντικό για εμάς που είμαστε εδώ στην Αθήνα, στο λίκνο του Κοινοβουλευτισμού και της Κοινοβουλευτικής εκπροσώπησης, το σημαντικότερο για μας είναι να ακούσουμε εσάς. Να ακούσουμε την δική σας αντίληψη σε σχέση με τα ελλείμματα και τι μπορείτε εσείς να προσφέρεται και τι μπορούμε να κάνουμε εμείς και να βελτιώσουμε την κατάσταση. Γιατί και εσείς οι Έλληνες, αλλά όλοι οι ευρωπαίοι που εκπροσωπούμε, πρέπει να βρούμε λύσεις και να αλλάξουμε την νοοτροπία σε ό,τι αφορά την έλλειψη νομιμοποίησης.

Να βελτιώσουμε τα έργα, αλλά και σε ότι αφορά το δημοκρατικό έλεγχο της οικονομικής διακυβέρνησης είναι πάρα πολύ σημαντικά ζητήματα. Εσείς βιώσατε όλες αυτές τις θεωρητικές και στην πράξη. Πιστεύω ότι είναι πολύ σημαντικό να μας μεταφέρετε τις δικές σας απόψεις, τις δικές σας ιδέες για να μπορέσουμε να τις επεξεργαστούμε και να βελτιώσουμε και τα δικά μας μέσα για περισσότερο δημοκρατικό έλεγχο.

Σας ευχαριστώ.

ΑΝΑΣΤΑΣΙΟΣ ΚΟΥΡΑΚΗΣ (Α΄ Αντιπρόεδρος της Βουλής – Προεδρεύων των Επιτροπών): Ευχαριστούμε την κυρία Ruiz από την ALDE.

Θα παρακαλέσω τον κ. Helmut Scholz να πάρει το λόγο.

HELMUT SCHOLZ (GUE/NGL): Ευχαριστώ κύριε Πρόεδρε, που μας δώσατε αυτή την ευκαιρία να συναντηθούμε και να τα πούμε σήμερα σε αυτή την Αίθουσα. Πρόκειται για μεγάλη μου τιμή να συναντώμεθα εδώ και να συζητούμε αυτά τα ζητήματα. Κατόπιν των όσων είπαν οι συνάδελφοι, αλλά κυρίως η κυρία Hubner, θέλω να σας πω ότι αφού μιλάμε για διαφάνεια και για υποχρέωση λογοδοσίας και υπευθυνότητα πρέπει κανείς να είναι πολύ συγκεκριμένος, γιατί οι πολίτες μας κρίνουν από τα αποτελέσματα της πολιτικής μας αυτά που νιώθουν στο πετσί τους κάθε μέρα.

Πρόκειται επομένως για το θέμα της δημοκρατικής συμμετοχής των πολιτών όσον αφορά και της ευρωπαϊκής πολιτικής, αλλά και τις εθνικές πολιτικές. Πρόκειται για τα συμπεράσματα τα οποία αντλούνται και θα πρέπει αυτά να τα παίρνουμε πολύ στα σοβαρά. Πολλές φορές μιλούμε για δημοκρατία, μιλούμε για υποχρέωση λογοδοσίας, μιλούμε για διαφάνεια, αλλά πρέπει να προσέξουμε πώς τα διατυπώνουμε, γιατί θα πρέπει όλα αυτά να γίνονται αντιληπτά, θα πρέπει ο κόσμος να καταλαβαίνει περί τίνος ομιλούμε. Μιλήσαμε για κατηγόριες προς την Ε.Ε., αλλά πολύ συχνά λέμε ότι η Ε.Ε., τα ευρωπαϊκά θεσμικά όργανα, το Συμβούλιο, το Κοινοβούλιο, η Κομισιόν και όλα τα θεσμικά όργανα τα αντιμετωπίζουμε ως ένα όλο, δεν κάνουμε τη διάκριση και από δικής μας πλευράς θέλουμε ευρωπαϊκές λύσεις.

Τι πάει να πει όμως αυτό; Πάει να πει ότι θα πρέπει οι ευρωπαϊκές λύσεις να μπολιάζονται στην εθνική διαμόρφωση πολιτικής, ότι οι αποφάσεις της Ε.Ε. θα πρέπει να καθίστανται και εθνικές και περιφερειακές και δημοτικές κοινοτικές. Όλα αυτά στη βάση της κατανόησης της ευρωπαϊκής οικοδόμησης.

Επίσης και για την κρίση πολύ συχνά έχουμε κράτη μέλη τα οποία δεν κάθονται να αναλογιστούν και τις συνέπειες των εθνικών αποφάσεων επί των εξελίξεων σε άλλα κράτη μέλη και τις συνέπειες επί των πολιτών των άλλων κρατών. Άρα, αυτό να σκεφτούμε, το πώς διαμορφώνεται η κατάσταση κατά των εθνικών αποφάσεων.

Σε αυτό το σημείο θέλω να σας πω ότι η Επιτροπή μας των Συνταγματικών Υποθέσεων θα πρέπει να κινηθεί περισσότερο προς αυτή την κατεύθυνση. Δηλαδή το πώς θα εμβαθύνουμε, πώς θα αντιληφθούμε καλύτερα το πώς διαμορφώνονται οι αποφάσεις, από κοινού οι αποφάσεις αυτές που έχουν αντίκτυπο στους πολίτες και των 28 κρατών μελών. Εδώ έχουν σημασία οι αποφάσεις για την κοινωνική ένωση, για την πολιτική ένωση, για όλα αυτά τα οποία πάντοτε η πολιτική μας ομάδα θεωρεί ότι η Ε.Ε. δεν μπορεί να επιβιώσει, εάν δεν τα συζητήσει, εάν δεν λάβει σοβαρά την κοινωνική επιτυχία, τα κοινωνικά συμφέροντα και ενδιαφέροντα των ευρωπαίων. Με αξιοπρέπεια επομένως θα πρέπει να ζήσουν οι ευρωπαίοι, οπότε να μπορούν να έχουν παιδεία τα παιδιά τους κλπ.. Έτσι λαμβάνονται οι αποφάσεις.

Υπάρχει επομένως ευθύνη όλων, δηλαδή και σε ευρωπαϊκό και σε εθνικό επίπεδο. Έτσι θα πρέπει να αποφασίζουμε για τη διαμόρφωση του μέλλοντος. Αυτά αν τα λάβουμε υπόψη, νομίζω ότι θα μπορέσουμε στην ανταλλαγή απόψεων σήμερα να μπούμε σε αυτά τα θέματα. Το μέλλον της Ευρωπαϊκή Ένωση και όσον αφορά τα χρηματοοικονομικά, την κοινωνική κρίση, την πολιτική κρίση και το πρόβλημα του προσφυγικού, θα εξαρτηθούν αν θα υπάρξει ευκαιρία να μπορέσουμε να βρούμε μια κοινή γλώσσα για να επιλύσουμε αυτά τα προβλήματα. Ελπίζω να την επίσκεψή μας, σήμερα, να βάλουμε το λιθαράκι μας για να αντιμετωπιστούν αυτές οι προκλήσεις, και, επίσης, να καταλάβουμε το τι πάει να πει κοινές αποφάσεις.

ΑΝΑΣΤΑΣΙΟΣ ΚΟΥΡΑΚΗΣ (Α΄ Αντιπρόεδρος της Βουλής - Προεδρεύων των Επιτροπών): Τον λόγο έχει ο κ. Schopflin.

GYÖRGY SCHÖPFLIN: Είμαι ευτυχής που βρίσκομαι εδώ σήμερα. Είναι και χαρά και τιμή. Η πρώτη φορά που ήρθα ήταν το 1980. Χαίρομαι που η χώρα έχει αλλάξει προς το καλύτερο. Όπως είπαν και οι συνάδελφοι θα πω και εγώ ότι η Επιτροπή μας ενδιαφέρεται για όλα αυτά τα ζητήματα που θίξατε. Πρώτα θα τοποθετηθώ και μετά θα θέσω κάποια ερωτήματα. Ξεκινώ από το αξίωμα ότι υπάρχει ένα ευρωπαϊκό πολιτικό σύστημα, ένα επίπεδο αλληλεξάρτησης, κοινοβουλίου και εθνικών κοινοβουλίων, εθνικών κυβερνήσεων, συμβουλίων υπουργών κ.λπ.. Αυτό είναι κοινός τόπος και δεν πιστεύω ότι υπάρχει κάποιος που να το αμφισβητεί. Η κυρία Danuta Maria Hubner, Πρόεδρος της Επιτροπής Συνταγματικών Υποθέσεων (AFCO) του Ευρωπαϊκού Κοινοβουλίου, μίλησε για τη διπλή νομιμοποίηση. Αυτό, νομίζω, είναι κομβικό. Είναι δύσκολο, εμείς, να απευθυνθούμε σε 500 εκατ. πολίτες και είναι δύσκολο 500 εκατ. να ταυτιστούν με το ευρωπαϊκό κοινοβούλιο. Πιστεύω με την ίδια λογική ότι σε κάποιο βαθμό τα δημοκρατικά συστήματα στην Ευρώπη αντιμετωπίζουν ζητήματα που δεν αντιμετώπιζαν πριν από 30-40 χρόνια. Λοιπόν, η διπλή νομιμοποίηση είναι όχι δυσκολία αυτή καθ’ αυτή, αλλά, υπάρχουν ζητήματα και στο επίπεδο του ευρωπαϊκού κοινοβουλίου και στο επίπεδο των εθνικών κοινοβουλίων που μας έχουν κάπως απομονώσει από τους πολίτες. Μιλάμε για πολύπλοκα συστήματα και δεν θέλω να υπεισέλθω σε λεπτομέρειες και να σας κουράσω.

Σε ό,τι αφορά την επικουρικότητα και τα σχετικά ζητήματα είναι πολύ σημαντικά. Μιλάμε για ευρωπαϊκές λύσεις και είναι πολύ δύσκολο παρ’ όλα αυτά να προσδιορίσουμε το κατά πόσο εμπίπτει στην αρχή της επικουρικότητας, είναι εθνικό και που βρίσκεται η διαχωριστική γραμμή. Θα με ενδιέφερε λοιπόν να ακούσω την δική σας εμπειρία.

Σε ό,τι αφορά τους πολίτες τυγχάνει να είμαι εισηγητής για την ευρωπαϊκή πρωτοβουλία πολιτών. Είχαμε εναποθέσει πολλές ελπίδες σ’ αυτό. Δυστυχώς μέχρι σήμερα δεν έχει στεφθεί με μεγάλη επιτυχία, αλλά εξακολουθούμε μέχρι σήμερα να προσπαθούμε. Δεν ξέρω ποια είναι η ελληνική διάσταση αυτής της πρωτοβουλίας; Από κάποιες πληροφορίες που έχω από τις Βρυξέλλες είναι κυρίως από ΜΚΟ, αλλά θα ήθελα να ακούσω τους συναδέλφους σας. Υπάρχει, επίσης, μια ελληνική αντίστοιχη αυτή της πρωτοβουλίας; Δηλαδή, πρωτοβουλίες πολιτών όπου μετά να συζητούνται στη Βουλή των Ελλήνων εφόσον συγκεντρώσουν κάποιες υπογραφές, όπως γίνεται στην Ευρώπη;

Τώρα, να σας πω τι προσπαθούμε να κάνουμε. Ποια είναι η δυσκολία που αντιμετωπίζουμε. Είναι πάρα πολύ δύσκολο να οριστεί το ευρωπαϊκό συμφέρον. Συνεχώς φαίνεται να έρχεται σε αντιπαράθεση το ευρωπαϊκό με τα εθνικά συμφέροντα. Είναι κάτι που το βιώνουμε συνεχώς. Και πάλι, εδώ, θα ήθελα να ακούσω τις δικές σας απόψεις και εμπειρίες.

Τέλος, η Βουλή των Ελλήνων τί ρόλο διαδραματίζει στη λογοδοσία των υπουργών που έρχονται στις Βρυξέλλες; Γνωρίζουμε ότι στη Δανία πριν ένας υπουργός προσέλθει στο συμβούλιο υπουργών, λαμβάνει εντολή από την καθ’ ύλην αρμόδια επιτροπή και αφού επιστρέψει από τις Βρυξέλλες λογοδοτεί, δηλαδή αναφέρει στην καθ’ ύλην αρμόδια επιτροπή. Αυτή είναι η γνώση μου για το τι συμβαίνει στη Δανία και θα ήθελα να γίνεται και σε άλλα εθνικά κοινοβούλιο ότι γίνεται στο Δανικό Κοινοβούλιο. Τι γίνεται στη Βουλή των Ελλήνων;

Ευχαριστώ πολύ.

ΑΝΑΣΤΑΣΙΟΣ ΚΟΥΡΑΚΗΣ (Α ΄Αντιπρόεδρος της Βουλής και Προεδρεύων των Επιτροπών): Τον λόγο έχει ο κ. Μπαλαούρας.

ΜΑΚΗΣ ΜΠΑΛΑΟΥΡΑΣ: Σας ευχαριστώ, κύριε Πρόεδρε. Καλωσορίζω κι εγώ τους συναδέλφους από το Ευρωκοινοβούλιο και μάλιστα στη χώρα που έχει βιώσει πολύ περισσότερο την απουσία της δημοκρατικής νομιμοποίησης της Ε.Ε. και τον θεσμό της.

Άκουσα με πολλή προσοχή τις τοποθετήσεις όλων από εσάς που μιλήσατε ουσιαστικά για δημοκρατικό έλλειμμα, μιλήσατε για μια οικονομική πολιτική η οποία δεν εκπορεύεται από θεσμούς νομιμοποιημένους. Και μάλιστα, δεν το είπατε, αλλά τα χαρτιά σας το λένε, ότι υπάρχουν όργανα άτυπα όπως το Ecofin, τα οποία αποφασίζουν ερήμην των εθνικών Κοινοβουλίων και ερήμην και του Ευρωπαϊκού Κοινοβουλίου και των Επιτροπών του.

Επομένως και τώρα, έχουμε και άλλες προκλήσεις όπως το προσφυγικό, όπου εδώ πάλι οι όποιες αποφάσεις της Συνόδου Κορυφής, που είναι ενδεχομένως μετά από το Ευρωκοινοβούλιο, κατά τη γνώμη μου, το πιο νομιμοποιημένο όργανο, να μην τηρούνται. Και έτσι, να απομονώνεται μια χώρα, η οποία δεν μπορεί να βάλει σύνορα, ούτε θέλει να βάλει σύνορα, να κλείσει, ούτε μπορεί να μην βοηθήσει τους ανθρώπους και να τους πνίξει στις θάλασσες. Και η πολιτική στην πράξη είναι να εναποθέτουν ανθρώπους, πρόσφυγες, στη χώρα μας, χωρίς καμία αλληλεγγύη να δείχνει εν συνόλω η Ε.Ε..

 Προβλήματα, επίσης, υπάρχουν στην οικονομική πολιτική σε γενικότερη διάσταση, όπως είπα για την Ελλάδα, στην εξωτερική πολιτική, που δεν προέρχεται και δεν εκπορεύεται από δημοκρατικές, επίσης, διαδικασίες, στη νομοθεσία, όπου πολλές φορές παρατηρούμε ζητήματα που δεν είναι διαφανή. Και επίσης, ελλείψεις και ελλείμματα όπως στην αρχή της επικουρικότητας. Δεν ελέγχεται η εφαρμογή της οικονομικής και νομισματικής πολιτικής, της περίφημης ΟΝΕ και τέλος δεν υπάρχει διαφάνεια εν συνόλω.

Θα ήθελα και συμφωνώ με τους συναδέλφους ευρωβουλευτές και ιδιαίτερα με την κυρία Hübner, η οποία μίλησε και για αλληλεγγύη και για λογοδοσία. Αλήθεια, υπάρχει αλληλεγγύη σήμερα στις χώρες που πλήττονται είτε από την οικονομική κρίση, είτε από το προσφυγικό, είτε από την τρομοκρατία; Είμαστε ευχαριστημένοι; Και μάλιστα όταν οι χώρες αυτές είναι οι πιο αδύναμες της Ε.Ε.;

Παρατηρώ, λοιπόν, όχι εγώ προσωπικά, νομίζω είναι στους πολίτες της Ευρώπης γνωστό και το βιώνουν, και ιδιαίτερα ο ελληνικός λαός, ότι υπάρχει μια Ευρώπη α λα καρτ, μια Ευρώπη που αν συνεχίσει να είναι τέτοια, δεν θα έχει μέλλον, δυστυχώς.

Είναι ευκαιρία, λοιπόν, σήμερα, επειδή αρκετοί από εσάς ρώτησαν για την κατάσταση στην Ελλάδα, να σας πω δύο τρία πράγματα και να μιλήσουμε για τα έξι χρόνια που πέρασαν από την εφαρμογή σκληρών πολιτικών λιτότητας, τέτοιων που δεν έχουν απαντηθεί μέχρι τώρα στον κόσμο εκτός από περιόδους πολέμου, ούτε καν στην μεγάλη ύφεση του ΄29 και στην Ευρώπη και στην Αμερική δεν είχαν παρατηρηθεί τέτοια φαινόμενα. Όπως, η κατακόρυφη μείωση κατά 1/4 του πλούτου της χώρας, του Α.Ε.Π. 25%, το ¼ των Ελλήνων εργαζομένων έμειναν σε ανεργία, το 60% των νέων είναι άνεργοι και αναζητούν εργασία σε ευρωπαϊκές χώρες, πολλοί από αυτούς, 300.000, οι νέοι που τρέχουν στην Ευρώπη να βρουν δουλειά.

Το 40%, ακούστε το νούμερο, είμαστε στον 21ο αιώνα, ακούστε το νούμερο, 40% στα όρια της φτώχειας είναι ο ελληνικός λαός.

Ποιος θα λογοδοτήσει, κυρίες και κύριοι συνάδελφοί από το Ευρωπαϊκό Συμβούλιο, αφού αναφέρετε το θέμα της λογοδοσίας; Επίσης, δεν υπάρχουν εργασιακά δικαιώματα! Στις χώρες σας, είτε στη Γαλλία, είτε στην Ιταλία, είτε στην Αγγλία, είτε στη Γερμανία, υπάρχουν εργασιακά δικαιώματα. Εδώ, τα έχουν καταργήσει και θέλουν να παραμείνουν έτσι ακόμα.

Εμείς αναγκαστήκαμε να υπογράψουμε, αναγκαστήκαμε επαναλαμβάνω, ένα μνημόνιο. Παρά το γεγονός ότι είναι σκληρό, είναι υφεσιακό, είναι ισοπεδωτικό, υλοποιούμε τη Συμφωνία, αλλά δηλώνουμε ρητά όλοι οι Βουλευτές του ΣΥΡΙΖΑ, και νομίζω και του συνεργαζόμενου κόμματος των ΑΝ.ΕΛ., δεν θα προχωρήσουμε παραπάνω από τη Συμφωνία, βεβαίως, και δεν θα κάνουμε κάτι που είναι λιγότερο από τη Συμφωνία. Τίποτα επομένως λιγότερο, τίποτα περισσότερο.

Προχωράμε σε βαθιές μεταρρυθμίσεις που θέλουμε και εμείς να κάνουμε. Ποιες είναι αυτές; Να τις ονομάσουμε, γιατί υπάρχει χαρακτηρισμός των μεταρρυθμίσεων. Θέλουμε να λειτουργήσει το κράτος αποδοτικά, δημοκρατικά και υπεύθυνα προς τον πολίτη. Θέλουμε να χτυπήσουμε την φοροδιαφυγή και την φοροκλοπή. Θέλουμε να ανοίξουμε, επιτέλους, και είμαστε οι μόνοι που δικαιούμαστε και μπορούμε, τις λίστες Φαλτσιανί και την λίστα Μπόργιανς. Θέλουμε να χτυπήσουμε τον πλούτο ο οποίος θέριευσε τα τελευταία χρόνια στη χώρα μας, σε βάρος των πιο φτωχών στρωμάτων, και ταυτόχρονα, αυτή η πολιτική που ασκούμε, έχει την ματιά και πολιτική εφαρμογή για την ανακούφιση των πιο ευάλωτων μερίδων της κοινωνίας μας, από το υστέρημα του ελληνικού λαού.

Επιπλέον, μέσα σ' αυτό το πλαίσιο, έχουμε και το προσφυγικό, στο οποίο, πέρα από τα γενικότερα τα οποία ήδη είπα εγώ, αλλά και τα ξέρετε, υπάρχει ένα μεγαλείο του ελληνικού λαού. Φτωχοί άνθρωποι, άνθρωποι που δεν έχουν δουλειά, άνθρωποι που βουτάν στη θάλασσα για να σώσουν τα παιδάκια, αυτό είναι ένα μεγαλείο του ανθρώπου, όχι μόνο του Έλληνα πιστεύω, οποιοσδήποτε άνθρωπος από όλη την Ευρώπη που έχει ανθρωπισμό και αξίες, όπως τον ανθρωπισμό του Διαφωτισμού, νομίζω θα το έκανε.

Η κυρία Πρόεδρος, μίλησε να πάμε στην απομείωση του χρέους. Βεβαίως, να πάμε, θέλουμε να πάμε στην απομείωση του χρέους και σας θυμίζω το παράδειγμα της Γερμανίας του 1953 όπου η φτωχή και κατεστραμμένη Ελλάδα βοήθησε στην απομείωση του χρέους.

Με αυτό τον τρόπο, θα μπούμε σε μια κανονικότητα, θα έρθουν επενδύσεις και θα υπάρξει ανάπτυξη και σ’ αυτή τη στρατηγική, η Κοινοβουλευτική Ομάδα του ΣΥΡΙΖΑ είναι αρραγής και την υπηρετεί, αρκεί και από τις άλλες πλευρές οι οποίες δεν είναι, όπως είπατε και εσείς, νομιμοποιημένες, να υπάρξει μια ανοιχτή θέση και στην υλοποίηση της Συμφωνίας.

Ευχαριστώ.

ΑΝΑΣΤΑΣΙΟΣ (ΤΑΣΟΣ) ΚΟΥΡΑΚΗΣ (Προεδρεύον των Επιτροπών): Το λόγο έχει, ο κ. Δήμας.

ΧΡΙΣΤΟΣ ΔΗΜΑΣ: Αξιότιμοι ευρωβουλευτές, αγαπητοί συνάδελφοι, η παρουσία μελών της Επιτροπής Συνταγματικών Υποθέσεων του Ευρωπαϊκού Κοινοβουλίου σήμερα στη Βουλή των Ελλήνων είναι ενθαρρυντική, καθώς πραγματοποιείται σε μια δύσκολη περίοδο, με σειρά προκλήσεων σε εθνικό αλλά και σε ευρωπαϊκό επίπεδο. Η πλειοψηφία των προκλήσεων, μάλιστα, όπως το προσφυγικό, είναι κοινές και βεβαίως, ως τέτοιες θα πρέπει να αντιμετωπίζονται.

Είναι ξεκάθαρο, πως μπροστά σε όλες αυτές τις εξελίξεις η Ε.Ε. χρειάζεται μια διπλή δημοκρατική θωράκιση. Μια οριζόντια, δηλαδή, ενίσχυση της ίδιας της θεσμικής της δομής με ουσιαστικότερα στοιχεία ελέγχου και λογοδοσίας καθώς, και μια κάθετη, δηλαδή, καλύτερη κατανόηση, συνεννόηση και επικοινωνία με τις εθνικές αντιπροσωπείες.

Πιστεύω, πως το Ευρωπαϊκό Κοινοβούλιο ούτε μπορεί, ούτε πρέπει να υποκαταστήσει τα εθνικά Κοινοβούλια. Παρόλα αυτά, μπορεί πράγματι και πρέπει να έχει καταλυτικό ρόλο στην δημοκρατική νομιμοποίηση της Ε.Ε., αλλά και να γίνει και πιο ισχυρό δημοκρατικό αντίβαρο στο σχετικό έλλειμμα δημοκρατικής νομιμοποίησης της Ευρωπαϊκής Επιτροπής.

Διάβασα με ιδιαίτερη προσοχή την έκθεση της ιδίας πρωτοβουλίας που συνέταξε η Επιτροπή Συνταγματικών Υποθέσεων του Ευρωπαϊκού Κοινοβουλίου, σχετικά με τη βελτίωση της λειτουργίας της Ε.Ε. με βάση τις δυνατότητες της Συνθήκης της Λισαβόνας. Η κυρία Bresso και ο κ. Brok εισηγητές, έκαναν καλή δουλειά, η οποία σε μεγάλο βαθμό συνοψίζει εκείνες τις προκλήσεις που αντιμετωπίζουμε σήμερα. Παλαιότερα, εάν με ρωτούσατε για το δίλημμα εμβάθυνση ή διεύρυνση, είμαι από αυτούς που υποστήριζαν πως είναι ψευτοδίλημμα και ότι έπρεπε να προχωρήσουμε και τα δύο από κοινού. Σήμερα όμως με τόσες λέξεις που έχουν ακουστεί τελευταία, έχοντας ως δεύτερο συνθετικό τον όρο exit, επείγει πρωτίστως η αποφυγή διαλυτικών τάσεων, ώστε να μην κινδυνεύσει αυτό το οποίο με τόσο κόπο έκτισαν οι προηγούμενες γενιές. Η αλήθεια είναι πως όσο και να κατηγορήσει κανείς την Ε.Ε. για πιθανές αστοχίες σε αρκετά ζητήματα, το γεγονός ότι έχει διασφαλίσει την ειρήνη και την ευημερία για τόσα πολλά χρόνια είναι αξιοσημείωτο. Συνεπώς, θέλουμε καλύτερη και αποτελεσματικότερη Ευρώπη που θα μπορεί να λαμβάνει κρίσιμες αποφάσεις πιο γρήγορα ώστε να μην ακολουθεί τις εξελίξεις και να αντιδρά ετεροχρονισμένα, αλλά να τις προλαμβάνει.

Επιτρέψτε μου όμως στο λίγο χρόνο που μου απομένει να σταθώ σε δύο σημεία με ιδιαίτερο εθνικό και ευρωπαϊκό ενδιαφέρον, το πρώτο βεβαίως, είναι το προσφυγικό. Φαντάζομαι συμφωνούμε όλοι πως η Ευρώπη πιάστηκε, και κακώς, στον ύπνο. Οι ροές όπως διαμορφώθηκαν αρχικά από την Αραβική Άνοιξη και όπως εξελίχθηκαν στη συνέχεια με τη Συριακή κρίση προμήνυαν πως αργά ή γρήγορα η Ευρώπη θα βρεθεί μπροστά σε μια πολύ πιεστική κατάσταση. Γνωρίζετε καλά ασφαλώς, πως σε επίπεδο Ε.Ε. ποτέ δεν σχεδιάστηκε ή εκτελέστηκε μια ολοκληρωμένη ευρωπαϊκή μεταναστευτική πολιτική με έναν αξιόπιστο μηχανισμό καταμερισμού των βαρών και την προστασία των ανθρωπίνων δικαιωμάτων. Βεβαίως, αυτό δεν μειώνει, με τη σειρά του, τις ευθύνες που κάθε κράτος μέλος χωριστά έπρεπε να αναλάβει, ωστόσο, εμφανώς, η Ένωση άργησε πολύ σε αυτόν τον τομέα. Τώρα, όσον αφορά στη συμφωνία για το προσφυγικό θα σας πω καλή συμφωνία, είναι μια συμφωνία που μπορεί να εφαρμοστεί. Συμμερίζομαι και εγώ την ανησυχία του κ. Γιούνκερ, για διοικητική πρόκληση για την Ελλάδα, αλλά συν τοις άλλοις διατηρώ και κάποιες αμφιβολίες κατά πόσο όλες οι πλευρές θα τηρήσουν τα συμφωνημένα.

Έρχομαι τώρα στον τομέα της οικονομίας. Η Ευρώπη πέρασε μια πολύ δύσκολη κρίση χρηματοπιστωτική το 2008 και κατόπιν ακολούθησε η δημοσιονομική κρίση που δυστυχώς, συνεχίζεται μέχρι σήμερα και ιδίως η χώρα μας ταλανίζεται από αυτήν. Θεωρητικά και ουσιαστικά το πιο δυνατό σημείο της Ε.Ε., αυτό της οικονομικής ολοκλήρωσης, έχει σοβαρά προβλήματα. Οκτώ χρόνια μετά την έναρξη της κρίσης η τραπεζική ένωση παραμένει ανολοκλήρωτη, δεν υπάρχει Eνιαίος Mηχανισμός Eξυγίανσης, ούτε Eποπτείας. Επίσης, το Eυρωπαϊκό Eξάμηνο, από την άλλη πλευρά, είναι ιδιαίτερα πολύπλοκο και κατά την άποψή μου αναποτελεσματικό. Θα μπορούσε κανείς βεβαίως να μιλά ανεξάντλητα για τα ζητήματα της οικονομίας, ωστόσο χωρίς να θέλω να σας κουράσω άλλο, θέλω να σταθώ λίγο στον τομέα της δημοσιονομικής πολιτικής.

 Γνωρίζετε καλά το ιστορικό της Ελλάδας όσον αφορά τη δημοσιονομική πορεία, τις τεράστιες θυσίες τις οποίες έχει υπομείνει ο ελληνικός λαός και που δεν έχει σύγκριση με καμία άλλη χώρα στη σύγχρονη ιστορία σε καιρό ειρήνης. Είναι σαφείς οι ευθύνες της χώρας, όσον αφορά το δημοσιονομικό εκτροχιασμό, τις έχει αναλάβει πλήρως και οι πολίτες βλέπετε, πως έχουν δείξει πολύ μεγάλη υπομονή. Όμως, δεν μπορεί παρά να αναζητηθούν ευθύνες και σε ευρωπαϊκό θεσμικό επίπεδο ώστε στο μέλλον να μην επαναληφθούν τα ίδια λάθη. Σας φέρνω ένα πολύ απλό παράδειγμα, πολλά από τα προγράμματα δημοσιονομικής προσαρμογής είχαν βραχυπρόθεσμους αν όχι κοντόφθαλμους στόχους.

 Χαρακτηριστικό παράδειγμα είναι οι πιέσεις για συνεχείς αλλαγές στο φορολογικό σύστημα προκειμένου να μπαλωθούν δημοσιονομικά κενά. Πείτε μου όμως ποια επιχείρηση και ποιος επενδυτής θα βάλει τα χρήματά του σε μια οικονομία στην οποία δεν ξέρει τι φόρους θα πληρώσει σήμερα και τι αύριο. Άρα, δεν δίνεται η δυνατότητα σε κάποιον επενδυτή να καταρτίσει ένα αξιόπιστο επιχειρηματικό σχέδιο, ένα business plan. Η Ελλάδα συνεπώς χρειάζεται ένα σταθερό φορολογικό σύστημα που ας έχει και αρχικά υψηλότερους συντελεστές, ειδάλλως δεν μπορείς να πετύχεις ουσιαστική οικονομική ανάπτυξη και να μειώσεις την ανεργία που είναι τα δύο σημαντικότερα ζητήματα στο τομέα της οικονομίας.

Κλείνοντας, είναι κοινά αποδεκτό πως η Ε.Ε. χρειάζεται αρκετές αλλαγές στη θεσμική της λειτουργία, ώστε να μπορέσει να ξανά να εμπνεύσει τους ευρωπαίους πολίτες και στο Νότο και στο Βορρά. Αντικειμενικά, είναι πολύ δύσκολη η εξίσωση αυτή, αλλά αν πριν 60 χρόνια προβλέπαμε πιθανά μελλοντικά κατορθώματα μιας ενωμένης Ευρώπης, νομίζω πως θα ήταν λιγότερο φιλόδοξοι οι στόχοι.

Συνεπώς, το νέο μεγάλο στοίχημα της Ε.Ε., είναι να βρούμε και πάλι αυτά που ενώνουν την Ήπειρο, παρά τις αρκετές διαφορές μας. Αυτά είναι η απόλυτη προσήλωση και η κοινή προσπάθεια όλων των κρατών - μελών για οικονομική ανάπτυξη, καταπολέμηση της ανεργίας και ειδικά των νέων, ανακοπή του κύματος brain drain εκτός ευρωπαϊκής ηπείρου, επενδύσεις στην έρευνα και στη καινοτομία και στις δυνατότητες των πολιτών.

Αυτό είναι το διακύβευμα από δω και μπρος και από την επιτυχία ή την αποτυχία του, θα κριθεί το μέλλον της Ε.Ε..

Σας ευχαριστώ πολύ.

ΑΝΑΣΤΑΣΙΟΣ (ΤΑΣΟΣ) ΚΟΥΡΑΚΗΣ (Προεδρεύων των Επιτροπών – Α΄ Αντιπρόεδρος Βουλής): Ευχαριστούμε, τον κ. Χρίστο Δήμα, Εισηγητή της Ν.Δ..

Να καλωσορίζουμε και τον κ. Υπουργό, τον κ. Ξυδάκη.

Κύριε Υπουργέ, είμαστε στη διαδικασία των Εισηγητών, να ολοκληρώσουν και μετά θα σας δώσω το λόγο.

Το λόγο έχει η κυρία Ζαρούλια.

ΕΛΕΝΗ ΖΑΡΟΥΛΙΑ (Εισηγήτρια του Λαϊκού Συνδέσμου – Χρυσή Αυγή): Ευχαριστώ, κύριε Πρόεδρε.

Με τη σειρά μου καλωσορίζω τους συναδέλφους της Επιτροπής Συνταγματικών Υποθέσεων του Ευρωπαϊκού Κοινοβουλίου για τη σημερινή παρουσία τους στη Βουλή και ελπίζω να διαμορφώσουν μια εικόνα για την κατάσταση που επικρατεί στη πολύπαθη πατρίδα μας.

Δεδομένου ότι η χώρα μας αποτελεί ένα κράτος - μέλος της Ε.Ε., είναι σημαντικό να υπάρχει μια ενεργός συμμετοχή στον πολιτικό διάλογο, που διαμορφώνεται μεταξύ των εθνικών κοινοβουλίων και των Θεσμικών Οργάνων της Ε.Ε. και όχι να είμαστε απλοί θεατές και εν συνεχεία δέκτες των αποφάσεων των ευρωπαίων εταίρων.

Θα ξεκινήσω λέγοντας, ότι έχουμε χάσει πολλές αρμοδιότητες ως εθνικό Κοινοβούλιο από τη στιγμή που ενταχθήκαμε στην Ε.Ε., καθώς αυτές μεταβιβάστηκαν στα ευρωπαϊκά Θεσμικά Όργανα.

Θέλω, επίσης, να επισημάνω ότι η Χρυσή Αυγή, ήταν και είναι κατά της ένταξης στην ΟΝΕ και ήταν το μοναδικό κόμμα, το οποίο διοργάνωσε εκδήλωση διαμαρτυρίας, όταν είχε τεθεί ζήτημα να ενταχθούμε στην ΟΝΕ.

Δεν υπάρχει Ε.Ε. των πατρίδων, αλλά μόνο Ευρωζώνη.

Τα πάντα λειτουργούν και κινούνται γύρω από το ευρώ. Ένα ευρώ, το οποίο έχει ανακηρυχθεί σε ταξικό εργαλείο και σε όπλο επικυριαρχίας.

Η ένταξη στο κοινό νόμισμα, σημαίνει εκχώρηση κυριαρχικών δικαιωμάτων και, δυστυχώς, αυτό είναι καταστρεπτικό για τις χώρες και είναι χειρότερο, ότι επιτρέψαμε να συμβεί και στη δική μας χώρα.

Το όραμα της ευρωπαϊκής ολοκλήρωσης και της επιχειρούμενης εμβάθυνσης της ΟΝΕ, δεν μπορεί να γίνει πραγματικότητα.

Έχει καταρρεύσει το όραμα για την Ευρώπη των εθνών και, πλέον, υπάρχει η Ευρώπη του ενός, που δεν ενδιαφέρεται για τη διατήρηση της ειρήνης, την ευημερία και τη δημοκρατία.

Έχουμε την Ευρώπη των δύο ταχυτήτων, των καλών και των κακών χωρών, των πλουσίων και των φτωχών, των κυρίαρχων και των υπόδουλων.

Δημοκρατική, λοιπόν, οικονομική διακυβέρνηση δεν μπορεί να υπάρξει.

Η χώρα μας έχει καταστεί υποτελής στους ευρωπαίους δανειστές - τοκογλύφους, στους οποίους έχουν υποθηκεύσει οι αντεθνικές έως τώρα Κυβερνήσεις όλα τα εθνικά περιουσιακά στοιχεία και όλα αυτά χωρίς καμία δημοκρατική διαδικασία. Κάποια στιγμή θα πρέπει να λογοδοτήσουν στο λαό αυτοί που διέπραξαν όλα τα εγκλήματα στο βωμό της προσχώρησης στην Ε.Ε., καθώς και οι συνεχιστές τους.

Θα πρέπει, λοιπόν, να υπάρξει μια αναθεώρηση της διαδικασίας της ευρωπαϊκής ολοκλήρωσης και της ΟΝΕ.

Σε αυτό το σημείο θέλω να επισημάνω, ότι τα capital controls, τα οποία επέβαλε η Κυβέρνηση είναι παράνομα και αντισυνταγματικά, καθότι θα έπρεπε να είχε σύγκλιση η Ολομέλεια της Ευρωπαϊκής Κεντρικής Ένωσης, και να αποφασίσει αυτή, αν πρέπει να γίνουν capital controls, κάτι το οποίο δεν συνέβη, διότι αυτό θα δημιουργούσε κακό προηγούμενο στην Ευρωζώνη.

Το δεύτερο που θα ήθελα να τονίσω, σχετίζεται με το επίπεδο της διαφάνειας, της προδοσίας και της ακεραιότητας των ευρωπαϊκών Θεσμικών Οργάνων.

Μετά από όσα έχουμε βιώσει τα τελευταία επτά χρόνια, είναι αντιληπτό από μια μεγάλη μερίδα του λαού, ότι οι θεσμοί δεν έχουν προωθήσει με τον ίδιο τρόπο τα συμφέροντα όλων των κρατών - μελών. Περισσότερο θα έλεγα, ότι αποτελούν ένα είδος διακυβερνητικής αρένας στην οποία κερδίζει περισσότερο ο ισχυρότερος παίκτης.

Το θέμα της διαφάνειας ή της αδιαφάνειας μπορούμε να το δούμε και στη διαδικασία των διαπραγματεύσεων της Διατλαντικής Συμφωνίας, την γνωστή ως TTIP, γιατί είναι πρωτόγνωρα τα επίπεδα διαφάνειας από την Ευρωπαϊκή Επιτροπή, αφού η εξέλιξη αυτή συνιστά κατάχρηση των εξουσιών της και καταπάτηση των θεμελιακών - δημοκρατικών αρχών λειτουργίας.

Η συμφωνία αποσκοπεί στην πλήρη και ολοκληρωτική υποταγή της Ευρώπης στις Η.Π.Α...

Είναι μια συνθήκη «λαιμητόμος» για την εθνική κυριαρχία, δεν προστατεύονται οι καταναλωτές, ευνοείται το μεγάλο κεφάλαιο και μεγιστοποιούνται τα κέρδη του.

 Τα lobbies των επιχειρήσεων κάνουν κουμάντο καταλύοντας μια σειρά από κοινωνικά, οικονομικά και περιβαλλοντικά δικαιώματα. Οι πολίτες, όμως, έχουν βαρεθεί να λαμβάνονται αποφάσεις σε συνεδριάσεις κεκλεισμένων των θυρών, χωρίς οι ίδιοι να ερωτώνται, ή έστω τα εθνικά τους κοινοβούλια.

Ένα ακόμη σημαντικό ζήτημα είναι το θέμα της μετανάστευσης και, ως Χρυσή Αυγή έχουμε διατυπώσει επανειλημμένως τις θέσεις μας και επαναλαμβάνω ότι, βάσει του Διεθνούς Δικαίου, από τη στιγμή που οι πρόσφυγες περνούν μέσω Τουρκίας, παύουν να είναι πρόσφυγες.

Μετανάστες οι οποίοι μετακινούνται από χώρες που δεν γίνεται πόλεμος δεν νοούνται πρόσφυγες. Επιπροσθέτως, έχουν μετρηθεί δεκάδες εθνικότητες, οι οποίες βρίσκονται αυτή τη στιγμή στην πατρίδα μας σαν πρόσφυγες, που δεν είναι πρόσφυγες, είναι λαθρομετανάστες και δεδομένου ότι είναι πάρα πολλές αυτές οι εθνικότητες, είναι εύλογο ότι δε γίνονται σε όλες αυτές τις χώρες πόλεμοι, οπότε δεν τίθεται θέμα προσφύγων.

Επίσης, σύμφωνα με το Σύνταγμα μας, δεν επιτρέπεται να βρίσκεται ξένη δύναμη στην ελληνική επικράτεια.

Ως εκ τούτου και βάσει των τελευταίων εξελίξεων, έχουν καταλυθεί τα σύνορά μας και έχει παραχωρηθεί η εθνική μας κυριαρχία.

Μετά τις πρόσφατες τρομοκρατικές επιθέσεις και δεδομένου του ρόλου της FRONTEX, της EUROPOL και του ΝΑΤΟ, κάτι δεν γίνεται σωστά. Η χώρα μας έχει καταστεί ως χώρα transit όχι για πρόσφυγες, αλλά για σκληρούς τρομοκράτες. Το Χαλιφάτο θέτει ως στόχο μια χώρα, δίνει την εντολή και στη συνέχεια πραγματοποιείται το χτύπημα.

Τι άλλο θα πρέπει να περιμένουμε; Τι άλλο θα πρέπει να δούμε για να καταλάβουμε ότι δεν βρισκόμαστε στη σωστή κατεύθυνση;

O στρατός πρέπει να φυλάει τα σύνορα και να είναι ο εγγυητής των συνόρων, όπως συμβαίνει και στις άλλες ευρωπαϊκές χώρες και όχι να βάζουμε το λύκο να φυλάει τα πρόβατα, όπως, εν προκειμένω, έχουμε βάλει την Τουρκία στο Αιγαίο.

Για να καταλάβετε το μέγεθος του προβλήματος των μεταναστευτικών ροών, σύμφωνα με ανακοίνωση της Πανελλήνιας Ένωσης Αξιωματικών Λιμενικού Σώματος, το πρώτο τρίμηνο του 2016 είχαμε κατακόρυφη αύξηση της τάξης του 1277% της εισροής λαθρομεταναστών, σε σχέση με το 2015.

 Κοινώς, λοιπόν, η Τουρκία έχει αυξήσει τις ροές παρά τη συμφωνία επανεισδοχής λαθρομεταναστών. Επίσης, η μεγαλοψυχία ν’ αποστέλλονται πακέτα βοήθειας στη χώρα μας ή κοινοτικών κονδυλίων αποκλειστικά για το ζήτημα αυτό, είναι προκλητική. Η μεγαλοψυχία εξαντλείται στην θεωρία και δεν πραγματοποιείται καμία ουσιαστική μετεγκατάσταση. Επιπρόσθετα, οι λοιπές ευρωπαϊκές χώρες έχουν σφραγίσει τα σύνορά τους και η Ελλάδα έχει μετατραπεί σε ένα τεράστιο hot spot, σε μια αποθήκη λαθρομεταναστών.

Φυσικά, υπάρχει και η ομολογία ευρωπαίου αξιωματούχου ότι στόχος είναι να μετατραπεί η Ελλάδα ως νέα νήσος Έλις. Αυτή είναι η πονοψυχία. Αυτή είναι και η Ε.Ε. όπως έχει καταντήσει. Καμία δίκαιη κατανομή των βαρών μεταξύ των κρατών μελών. Ο ρόλος της Ελλάδας είναι να της φορτώνουν μνημόνια, ελλείμματα και μετά να της κουνούν και το δάκτυλο επικριτικά.

Θα πρέπει, λοιπόν, να αξιολογηθούν τα μέχρι τώρα πεπραγμένα, να αξιολογηθούν όλες οι προκλήσεις που καλούνται να αντιμετωπίσουν οι ευρωπαϊκοί λαοί. Θα πρέπει να λάβετε σοβαρά υπόψη σας τις διαμορφωμένες πολιτικές, κοινωνικές και οικονομικές συνθήκες και, βεβαίως, να κατανοήσετε πόσο σημαντική είναι η ενίσχυση των αρμοδιοτήτων των εθνικών Κοινοβουλίων, τα οποία θα πρέπει να διαδραματίζουν ένα σημαντικό ρόλο στη διαμόρφωση πολιτικής σε ευρωπαϊκό επίπεδο.

Τέλος, οι ευρωπαϊκοί θεσμοί θα πρέπει να παράγουν λύσεις προς όφελος εκατομμυρίων πολιτών, χωρίς να ενισχύουν τις ανισότητες που πηγάζουν από τη διαφορετικότητα των κρατών μελών της Ε.Ε., με σεβασμό στη διασφάλιση της εδαφικής ακεραιότητας, τη διατήρηση της δημόσιας τάξης και την προστασία της εθνικής ασφάλειας.

Αν δεν συμβεί αυτό, τότε μονόδρομος είναι η σύρραξη, η διασπαστική τάση και, συνεπώς, η κατάρρευση της Ένωσης.

Σας ευχαριστώ.

ΑΝΑΣΤΑΣΙΟΣ ΚΟΥΡΑΚΗΣ (Προεδρεύων των Επιτροπών): Ευχαριστούμε την κυρία Ελένη Ζαρούλια.

Το λόγο έχει από τη Δημοκρατική Συμπαράταξη ΠΑ.ΣΟ.Κ. – ΔΗΜ.ΑΡ., Εισηγητής ο κ. Ανδρέας Λοβέρδος.

 ΑΝΔΡΕΑΣ ΛΟΒΕΡΔΟΣ (Εισηγητής της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ.): Ευχαριστώ, κύριε Πρόεδρε.

Να ξεκινήσω με μια πρόταση. Έχουμε στα χέρια μας την έκθεση, για λογαριασμό της Επιτροπής Συνταγματικών Υποθέσεων, της κυρίας Bresso και του κ. Brok. Προτείνω, επειδή η έκθεση καταλήγει σε πρόταση ψηφίσματος, η Επιτροπή Ευρωπαϊκών Υποθέσεων του δικού μας Κοινοβουλίου, με την Επιτροπή Εξωτερικών Υποθέσεων και την Επιτροπή Εσωτερικών Υποθέσεων να αξιολογήσουμε την πρόταση, αλλά και την έκθεση, η οποία είναι το θεμέλιο της πρότασης.

Υπάρχουν μια σειρά από πολύ ενδιαφέρουσες θεσμικές προτάσεις στην έκθεση και την πρόταση που πρέπει να τις δούμε, γιατί οι γενικότητες είναι καλές αλλά δε φτάνουν.

Συνεπώς, πρέπει να αξιοποιήσουμε την εμπειρία, η οποία συγκεντρώθηκε από τους συναδέλφους μας στο Ευρωπαϊκό Κοινοβούλιο και να δούμε τι ακριβώς προτείνουν.

Αγαπητέ συνάδελφε, κύριε Δήμα, όταν λέμε ότι χρειάζεται η Ευρώπη θεσμικές αλλαγές είναι σωστό, αλλά θα πρέπει να δούμε ποιες είναι αυτές και έχουμε, ήδη, μια καλή πρόταση.

Σε ό,τι αφορά την τοποθέτηση του δικού μας πολιτικού χώρου στο συγκεκριμένο ζήτημα, θέλω να πω ορισμένα πράγματα που ίσως τα ξέρουμε, αλλά που για εμάς αποτελούν θέσεις αρχής.

Η πρώτη θέση αρχής μας είναι, ότι είναι προς το συμφέρον κάθε ευρωπαϊκής χώρας - και της δικής μας που είναι μικρή - και σε τοπικό και σε περιφερειακό, αλλά και σε παγκόσμιο επίπεδο να εμβαθυνθεί η ευρωπαϊκή ολοκλήρωση.

Κυρίες και κύριοι συνάδελφοι, σ' έναν κόσμο άτακτο και απροσδόκητο λόγω της παγκοσμιοποίησης, σ' έναν κόσμο που οι ανεξέλεγκτες αγορές κυριαρχούν σε βάρος των οικονομιών, αλλά και των πολιτών, η οργάνωση σε περιφερειακό επίπεδο και η εμβάθυνση αυτής της οργάνωσης αποτελούν την μοναδική λύση.

Για εμάς του Σοσιαλδημοκράτες η Ε.Ε. αποτελεί το καλύτερο δυνατό παράδειγμα απόπειρας χωρών να συνεργαστούν και να εμβαθύνουν τη συνεργασία τους, αλλά σημειώνουμε και εμείς, ότι η μέχρι τώρα πορεία δεν είναι η καλύτερη δυνατή.

Να μου επιτρέψουν οι συνάδελφοι από τις άλλες ευρωπαϊκές χώρες να τους πω, ότι εμείς έχουμε και την εμπειρία της οικονομικής κρίσης, που μας έχει μάθει πολλά.

Κατ' αρχήν, για εμάς που ήμασταν στην κυβέρνηση όταν ξέσπασε η κρίση είναι πολύ πρόσφατη η μνήμη της αδυναμίας της Ε.Ε. να την αντιμετωπίσει και της αργοπορίας της, αφού περνούσαν οι μήνες, η Ελλάδα είχε γίνει έρμαιο των αγορών και η Ε.Ε. μόνο στα μέσα σχεδόν του 2010 μπόρεσε να πάρει θέση στο θέμα.

Κύριε Πρόεδρε, έχουμε και την εμπειρία να μεταφέρουμε στους συναδέλφους μας από το Ευρωπαϊκό Κοινοβούλιο, πώς θα μπορούσε να είναι πολύ ευκολότερη η πορεία της Ελλάδας και των Ελλήνων, αν οι αντιδράσεις της Ε.Ε. γινόντουσαν σε καταλληλότερο χρόνο.

Αυτές, λοιπόν, είναι οι βασικές μας θέσεις.

Ας δούμε λιγάκι σκέψεις θεσμικής εμβάθυνσης.

Μέχρι στιγμής, κατά τη γνώμη μας, έχουμε την αρνητική εμπειρία του λεγόμενου Υπουργού Εξωτερικών της Ε.Ε., ο οποίος δεν έχει ανταποκριθεί στα μεγάλα θέματα που αντιμετωπίζει η ήπειρός μας και η Ε.Ε., σε αυτά τα οποία, τουλάχιστον, περιμέναμε απ' αυτόν τον θεσμό.

Θεωρώ, ότι ο συντονισμός των κρατών - μελών της Ε.Ε. σε μεγάλα θέματα εξωτερικής πολιτικής, θα πρέπει να είναι η βασική μας υποχρέωση και το θεσμό αυτό του λεγόμενου Υπουργού Εξωτερικών της Ε.Ε. πρέπει να τον καταλάβουμε, να τον αισθανθούμε και ειδικά εμείς οι χώρες που είμαστε στα σύνορα της Ευρώπης προς άλλους κόσμους, μιλάμε μετά λόγου γνώσεως.

Συμφωνώ απολύτως με τη δημιουργία ενός οιονεί Υπουργού Οικονομικών αυτού του θεσμικού πόστου, που το συμπεριλαμβάνει η Έκθεση.

Δεν αρκεί η Προεδρία του ΕCOFIN, αλλά χρειαζόμαστε κάτι πιο σοβαρό, πιο θεσμικό και συνεπώς αποδεχόμαστε την ανάγκη συναρμολόγησης των δημοσιονομικών μας πολιτικών σε αυτή την πορεία.

Τρίτον, πράγματι, έχει δίκιο η Έκθεση, όταν εισηγείται στενότερες πολιτικές σε ό,τι αφορά την άμυνα και την ασφάλεια.

Στις αρχές της δεκαετίας του 2000 αυτή η πορεία πήγε να πάρει σάρκα και οστά, όμως εκάμφθη στη συνέχεια και δεν είναι μόνο ζήτημα κοινών εξοπλιστικών προγραμμάτων, τα οποία έχουμε ανάγκη και για την τόνωση της ευρωπαϊκής αγοράς, αλλά είναι επίσης και ένα θέμα που εμείς ζούμε τώρα με το μεταναστευτικό - προσφυγικό, που σχετίζεται με τα σύνορα της Ευρώπης.

Εμείς την Ευρώπη, τώρα που έχουμε μεγάλη ανάγκη, δεν την αισθανθήκαμε. Ανεξαρτήτως των λαθών της δικής μας Κυβέρνησης, την Ε.Ε. δεν την αισθανθήκαμε και θεωρώ ότι έχουμε και πολύ δρόμο μπροστά μας, εμείς οι Έλληνες και Ελληνίδες, προκειμένου να την αισθανθούμε πραγματικό συμπαραστάτη μας στα προβλήματα αυτά.

 Ακόμη χρειάζεται να συνειδητοποιηθεί από τον πολίτη, που όταν καλείται να γνωμοδοτήσει ή να ψηφίσει για την Ε.Ε., είναι απέναντί μας. Σας θυμίζω τη στάση των Γάλλων και των Ολλανδών στα δημοψηφίσματα τους και το Ευρωπαϊκό Σύνταγμα, που ήταν αρνητική στάση και μπλοκάρισε την πορεία προς μια ευρύτερη ενοποίηση, από τα πάνω βέβαια, με θεσμικό κείμενο, με το Σύνταγμα, σας το θυμίζω αυτό.

Πρέπει να καταλάβουμε ότι υπάρχει απόσταση ανάμεσα στις Βρυξέλλες και στους λαούς της Ευρώπης και όταν αυτοί καλούνται με δημοψηφίσματα να αποφασίσουν υπάρχει πάντα ο κίνδυνος να είναι αρνητικοί. Δεν έχει δημιουργηθεί συνείδηση ευρωπαϊκού κοινού κοινωνικού χώρου. Εμείς ως κόμμα της Σοσιαλδημοκρατίας, είμαστε πάρα πολύ ευαίσθητοι σε αυτό και μπορούμε να καταλάβουμε πόσο μεγάλη σημασία , αρνητική και θετική αναλόγως του επιπέδου ανάπτυξης αυτού του χώρου, έχει το όλο θέμα.

Τέλος, θέλω να μνημονεύσω τον αείμνηστο καθηγητή μου Δημήτρη Τσάτσο και τις μελέτες και τις εισηγήσεις του στο Ευρωπαϊκό Κοινοβούλιο, τις εκθέσεις του για την ανάγκη δημιουργίας του Ευρωπαϊκού Δήμου. Δεν υπάρχει δημόσιος πολιτικός χώρος σε ανάπτυξη. Μιλάμε χωριστά. Θεσμοί όπως το debate πρώτης ανάδειξης του Προέδρου της Ευρωπαϊκής Επιτροπής συμβάλλουν θετικά. Το είχαμε ακούσει όλοι εκείνο το debate. Πρέπει να δημιουργηθεί ο Ευρωπαϊκός Δήμος. Πρέπει, παρόλη τη δυσκολία που δημιουργούν οι γλώσσες, να δημιουργηθεί ένα κοινό ευρωπαϊκό ακροατήριο. Δεν υπάρχει αυτό. Συμβάλλει βέβαια το γεγονός ότι έχουμε όλοι στο Κοινοβούλιο μας Επιτροπές Ευρωπαϊκών Υποθέσεων, το ότι εμείς έχουμε κανάλι εδώ στη Βουλή και μεταδίδει τις συζητήσεις μας. Συμβάλλει το γεγονός ότι ενσωματώνουμε τις Οδηγίες με κοινοβουλευτική διαδικασία και έτσι μαθαίνουμε τι αποφασίστηκε στο δεύτερο νομοθετικό όργανο που δεν είναι το Κοινοβούλιο, δεν είναι εκλεγμένο με την έννοια της άμεσης εκλογής. Συμβάλλει το γεγονός ότι έρχονται Επιτροπές από το Ευρωπαϊκό Κοινοβούλιο εδώ, ότι έρχονται Επίτροποι. Ναι, αλλά αυτά έχουν πολύ περιορισμένο ακρωτήριο και μέσα στα Κοινοβούλια μας. Έχω συζητήσει με συναδέλφους και από άλλες χώρες κράτη-μέλη της Ε.Ε. και έχουν λίγο ή πολύ κοινή συνισταμένη στο πρόβλημα αυτό. Καλοί θεσμοί, μη επαρκείς όμως για τη δημιουργία του ευρωπαϊκού δημόσιου χώρου.

Συνεπώς, κ. Πρόεδρε, είναι πολύ θετική η σημερινή συνεδρίαση, αλλά δεν θα αρκέσει, σε ό,τι αφορά την εκ μέρους των κομμάτων του Ελληνικού Κοινοβουλίου κατανόηση για αυτό το οποίο σκέφτονται στο Ευρωπαϊκό Κοινοβούλιο, αυτών των προτάσεων που περιλαμβάνει η έκθεση και εάν υιοθετηθεί το ψήφισμα του Ευρωπαϊκού Κοινοβουλίου. Πρέπει εμείς αυτά να τα συζητήσουμε σε ειδική συνεδρίαση.

ΑΝΑΣΤΑΣΙΟΣ ΚΟΥΡΑΚΗΣ (Α΄ Αντιπρόεδρος της Βουλής – Προεδρεύων των Επιτροπών): Το λόγο έχει η Εισηγήτρια του Κ.Κ.Ε., η κυρία Διαμάντω Μανωλάκου που είναι μέλος και της Επιτροπής Ευρωπαϊκών Υποθέσεων.

ΔΙΑΜΑΝΤΩ ΜΑΝΩΛΑΚΟΥ (Εισηγήτρια του Κ.Κ.Ε. – Μέλος της Επιτροπής Ευρωπαϊκών Υποθέσεων): Είναι αλήθεια ότι με την Ευρωσυνθήκη της Λισαβόνας θεωρείται ότι τα εθνικά Κοινοβούλια έχουν το δικαίωμα να ελέγχουν εάν η νομοθεσία της Ε.Ε. σέβεται τη λεγόμενη αρχή της επικουρικότητας, δηλαδή, το αποκλειστικό δικαίωμα των κρατών μελών να νομοθετούν αυτά και όχι η Ε.Ε. σε κάποιους τομείς.

Αυτό είναι τελείως θεωρητικό, δεν έχει σχέση με την πραγματικότητα, διότι οι τομείς αποκλειστικής εθνικής αρμοδιότητας, είναι πλέον ελάχιστοι και ακόμη, αυτό το δικαίωμα δεν μπορεί να το ασκήσει ένα εθνικό Κοινοβούλιο, παρά μόνο εάν συγκεντρώνεται ο αριθμός εννέα τουλάχιστον, Κοινοβουλίων ισάριθμων κρατών – μελών της Ένωσης.

Το σπουδαιότερο είναι ότι ακόμη και αν συγκεντρωθεί αυτός ο αριθμός, τα Όργανα της Ένωσης, δεν έχουν καμία απολύτως υποχρέωση να λάβουν υπόψη τους τη γνώμη των Κοινοβουλίων. Μοναδική τους υποχρέωση είναι να απαντήσουν αιτιολογημένα, γιατί διαφωνούν. Συνεπώς, ο δήθεν αυξημένος ρόλος των εθνικών Κοινοβουλίων, δεν είναι παρά διακοσμητικός, «στάχτη στα μάτια» των λαών για την παραπλάνησή τους. Ωστόσο, αυτό προωθείται, διότι υπάρχει λαϊκή αμφισβήτηση και δυσπιστία, ακόμη και οργή απέναντι στην Ε.Ε., αυτό δείχνει και το ποσοστό, που πάει να ψηφίσει, στις ευρωεκλογές, το οποίο είναι κάτω από το 50%.

Αυξάνεται λοιπόν η αντίδραση, λόγω της αντιλαϊκής πολιτικής και των βάρβαρων αντιλαϊκών μέτρων που προωθεί. Για αυτό και προβάλλεται και το ζήτημα της δήθεν δημοκρατικής λογοδοσίας και της μεγαλύτερης εμπλοκής εθνικών Κοινοβουλίων σε θέματα που είναι αρμοδιότητα της Ε.Ε. Είναι για τη χειραγώγηση των λαών, για το χαρακτήρα και το ρόλο της Ε.Ε., που η πολιτική της είναι υπέρ των μονοπωλίων και των πολέμων. Γεννά όλο και περισσότερο φτώχεια, βάσανα και προσφυγιά. Δεν είναι η Ε.Ε. των λαών. Εξάλλου, αυτό το επιβεβαιώνει και όλο το αντιδραστικό ευρωενωσιακό πλαίσιό της, δημοσιονομική πειθαρχία, Σύμφωνο για το ευρώ, στρατηγική Ε.Ε. για το 2020 κ.λπ.

Θα ήθελα λοιπόν, να ρωτήσω το εξής : πόσο νόμιμη είναι η απόφαση Ε.Ε. – Τουρκίας; Δυστυχώς, το φέρνει και το ελληνικό Κοινοβούλιο και η Κυβέρνηση, σήμερα στην Επιτροπή για να ψηφιστεί αύριο στην Ολομέλεια. Μια συμφωνία που καταπατά τα δικαιώματα των προσφύγων, εγκλωβίζει χιλιάδες στην Ελλάδα, καταπατά τη Διεθνή Συνθήκη της Γενεύης, δεν αναγνωρίζει την ιδιότητα του πρόσφυγα στους Αφγανούς, δηλαδή, μια πολιτική που ενισχύει το ρατσισμό και την ξενοφοβία.

Θα σας παρακαλούσα κύριοι συνάδελφοι του Ευρωκοινοβουλίου, να επισκεφθείτε και τον Πειραιά για να δείτε εκεί την κατάσταση με πρώτο ρόλο, το ρόλο των Μ.Κ.Ο., αμαρτωλές περιπτώσεις που χρηματοδοτεί η Ε.Ε. απλόχερα και ο ρόλος τους είναι εξόφθαλμα ύποπτος και προκλητικός.

Επίσης, πόσο νόμιμο είναι να τσακίζεις τη ζωή των εργαζομένων με μνημόνια διαρκείας και να πληρώνουν αποκλειστικά οι εργαζόμενοι τα σπασμένα της οικονομικής κρίσης, προκειμένου να θωρακίζονται τα κέρδη και τα προνόμια των μονοπωλίων, γιατί αυτά εξυπηρετούν οι πολιτικές της Ε.Ε;

Ολοκληρώνοντας, θα ήθελα να σας πω, ότι σήμερα υπάρχουν διαδηλώσεις, κινητοποιήσεις συνδικάτων σε όλες τις πόλεις και στην Αθήνα, ενάντια σε αυτές τις αντιδραστικές πολιτικές Ε.Ε. και Κυβερνήσεων, ενάντια στο ασφαλιστικό – λαιμητόμο, που πληρώνεις μια ζωή για να παίρνεις «ψίχουλα» σύνταξη, χωρίς να μπορείς να ζήσεις και έχουν το δίκιο με το μέρος τους.

ΑΝΑΣΤΑΣΙΟΣ ΚΟΥΡΑΚΗΣ (Α’ Αντιπρόεδρος της Βουλής – Προεδρεύων των Επιτροπών) : Το λόγο έχει ο κ. Δανέλλης.

ΣΠΥΡΟΣ ΔΑΝΕΛΛΗΣ (Εισηγητής Κοινοβουλευτικών Ομάδων – Επιτροπής Οικονομικών Υποθέσεων): Ευχαριστώ, κύριε Πρόεδρε.

Το προσφυγικό-μεταναστευτικό χωρίς αμφιβολία έφερε ξανά στο προσκήνιο την μεγάλη καθυστέρηση, όχι μόνο στην υλοποίηση, αλλά ακόμα και στη συζήτηση της ουσιαστικής ευρωπαϊκής ενοποίησης και της υιοθέτησης ενιαίων πολιτικών. Η Ευρώπη επέδειξε μεγάλες καθυστερήσεις, μεγάλα κενά, αμηχανία, αλλά και ανετοιμότητα στη διαχείριση αυτού του νέου τεράστιου προβλήματος, αποκαλύπτοντας τις εγγενείς της αδυναμίες. Το έλλειμμα της Ευρώπης στα θέματα κοινής εξωτερικής πολιτικής, ασφάλειας και άμυνας είναι προφανές όσο ποτέ. Έχουμε φτάσει, μάλιστα, στο σημείο για πρώτη φορά από ύπαρξης Ε.Ε., να έχουμε κράτη-μέλη, που δεν τηρούν συμφωνίες και δεσμεύσεις που έχουν αναλάβει. Ο δρόμος αυτός είναι ολισθηρός, γιατί η εμπιστοσύνη των ευρωπαίων πολιτών προς το κοινό ευρωπαϊκό οικοδόμημα φθίνει ολοένα και περισσότερο σε ανατολή και δύση, σε βορά και νότο.

Είναι αλήθεια, πως η Ευρώπη είχε επαναπαυθεί από την ίδρυσή της μέσα στην ψυχροπολεμική πραγματικότητα, στην βολική αγκαλιά των Ηνωμένων Πολιτειών Αμερικής και την πάντα εύκαιρη «ομπρέλα» του ΝΑΤΟ. Μέσα σ’ αυτή τη βολή δεν ένιωσε ποτέ την ανάγκη, ν’ αποκτήσει αυτό, που θα έπρεπε αυτονοήτως, να έχει ως ενιαία οικονομική οντότητα. Δηλαδή, την απόκτηση μιας ενιαίας εξωτερικής πολιτικής άμυνας και ασφάλειας.

Τώρα, σχετικά με τα των Κοινοβουλίων. Ο ρόλος των Κοινοβουλίων στο αναθεωρημένο σύστημα οικονομικής πολιτικής της ΕΕ περιορίζεται στη συμμετοχή σε δύο ετήσια συνέδρια, όπου συμμετέχει το Ευρωπαϊκό Κοινοβούλιο με τα εθνικά Κοινοβούλια κι εκεί συζητούνται ο συντονισμός οικονομικών πολιτικών και οι δημοσιονομικοί στόχοι. Πρόκειται, προφανώς, για χρήσιμα εργαλεία, κυρίως γιατί φέρνουν σ’ επαφή βουλευτές απ' όλα τα κράτη-μέλη, που αλληλεπιδρούν με συναδέλφους τους διαφορετικών κρατών και πολιτικών ομάδων, που έχουν διαφορετικές πολιτικές προτεραιότητες. Όμως, προφανώς, αυτές οι διαδικασίες απέχουν πολύ από μια ουσιαστική συμμετοχή των Κοινοβουλίων τόσο των εθνικών όσο και του ευρωπαϊκού, στην ευρωπαϊκή νομιμοποίηση των ευρωπαϊκών αποφάσεων και, βεβαίως, μετά τη συνθήκη της Λισσαβόνας, επιτέλους, το Ευρωπαϊκό Κοινοβούλιο από ένα οιονεί Κοινοβούλιο, συνομοθετεί πλέον με το Συμβούλιο, όμως, δεν ελέγχει, προφανώς, τη διακυβέρνηση της Ευρώπης, που εξακολουθεί, να είναι θέμα αποκλειστικό των εθνικών Κυβερνήσεων.

Άποψή μου είναι ότι τα εθνικά Κοινοβούλια θα μπορούσαν, να έχουν πολύ πιο ενεργό ρόλο στον έλεγχο των θέσεων, που εκφράζουν και υπερασπίζονται οι Κυβερνήσεις στα συμβούλια της Ε.Ε., στα Eurogroups, αλλά και στα Ευρωπαϊκά Συμβούλια Κορυφής, όμως το μόνο που έχουμε στη διάθεσή μας σήμερα ως ένα καλύτερο μοντέλο, νομίζω ότι είναι αυτό το Σκανδιναβικό, που θα έπρεπε, να το δούμε συνολικότερα. Με αυτόν τον τρόπο, δεσμεύονται οι Κυβερνήσεις, αφενός, και, αφετέρου, τα ευρωπαϊκά θέματα έρχονται πιο κοντά στον πολίτη. Η συζήτηση για τον ρόλο των Κοινοβουλίων σε ό,τι αφορά στον δημοκρατικό έλεγχο και τη νομιμοποίηση των αποφάσεων στην Ε.Ε. είναι μείζονος σημασίας, γιατί έτσι θα ενεργοποιήσει διαφορετικά, αλλά θ’ αλλάξει επίσης την αντίληψη σε πολλούς ευρωπαίους πολίτες, για το πώς ασκείται η ευρωπαϊκή διακυβέρνηση.

Θεωρώ ότι είναι επικίνδυνη μια ιδέα, που κυκλοφορεί τελευταία και έντονα μάλιστα, για τη δημιουργία ενός δεύτερου Ευρωπαϊκού Κοινοβουλίου, αποτελούμενο από εθνικούς βουλευτές και, βέβαια, θα τρέχουμε πάντα πίσω από τα γεγονότα, όσο συνεχίζουμε, να διατηρούμε το διακυβερνητικό μοντέλο και δεν θα περνάμε ούτε καν στη συζήτηση για το μέσω ποιων βημάτων θα πάμε στην ενιαιοποίηση των ευρωπαϊκών πολιτικών. Εκείνων, δηλαδή, των πολιτικών που θα οδηγήσουν σε μια κοινοτική δημοκρατική νομιμοποίηση, που θα βγει απ’ τη λειτουργία όλων των οργάνων της Ε.Ε.. Η όλο και πικρότερες φωνές που ακούγονται σήμερα για οπισθοχώρηση στο παρωχημένο και στενό εθνικό μοντέλο, που οδηγούν στο ξύπνημα και την αναγέννηση των εθνικών εγωισμών και, τελικά, στον απομονωτισμό είναι η συνταγή της απόλυτης καταστροφής.

Όσο κι αν ακούγεται αντιφατικό, η απάντηση και πάλι στις μέρες τις ταραγμένες της απόλυτης σύγχυσης και αβεβαιότητας είναι η περισσότερη Ευρώπη. Διότι μόνο η ενδυνάμωση της ευρωπαϊκής κυριαρχίας θα δώσει τη δυνατότητα στα κράτη-μέλη, να ανταπεξέλθουν στις νέες τεράστιες προκλήσεις, που καθημερινά προκύπτουν στην πραγματικότητα της παγκοσμιοποίησης, που καλούμαστε έστω με τόσο μεγάλη καθυστέρηση, να ρυθμίσουμε. Αυτό, βεβαίως, δεν είναι έργο, όσο κι αν θα υπήρχε μια βούληση των μεμονωμένων κρατών-μελών. Είναι έργο και θέμα αποκλειστικά μιας υπερεθνικής ένωσης, όπως είναι το ευρωπαϊκό πείραμα. Εάν, όμως, δεν προσπαθήσουμε, τουλάχιστον, να συζητήσουμε και να συνεννοηθούμε, γιατί έχει φύγει αυτή η συζήτηση λόγω μιας ατζέντας βίαιης, που μας έχει κατακλύσει, εάν, όμως, δεν συνεννοηθούμε, για το πώς θα φτάσουμε στις κοινές ενιαίες πολιτικές, τις ευρωπαϊκές πολιτικές, τότε είναι βέβαιο ότι το αύριο θα είναι πιο προβληματικό, απ’ όσο ήταν μέχρι σήμερα.

Ευχαριστώ πολύ.

ΤΑΣΟΣ ΚΟΥΡΑΚΗΣ (Α΄ Αντιπρόεδρος της Βουλής - Προεδρεύων των Επιτροπών):Ευχαριστούμε τον κύριο Δανέλλη, εισηγητή από το ΠΟΤΑΜΙ. Το λόγο έχει ο εισηγητής των ΑΝ.ΕΛ. ο κύριος Δημήτρης Καμμένος, που συμμετέχει επίσης στην Επιτροπή Ευρωπαϊκών Υποθέσεων, για πέντε λεπτά.

ΔΗΜΗΤΡΗΣ ΚΑΜΜΕΝΟΣ (Εισηγητής Κ.Ο. των ΑΝ.ΕΛ.-Επιτροπή Ευρωπαϊκών Υποθέσεων): Ευχαριστώ πολύ κύριε Πρόεδρε.

Είμαι εδώ ξανά. Θέλω επίσης να συνεχίσω από την χθεσινή μου εισήγηση. Θα κάνω λίγο πιο τεχνική κουβέντα και θα φέρω την συζήτηση στην πραγματικότητα.

Ποια είναι τα προβλήματα των οικονομιών κοινωνικά και πολιτικά; Η μετακίνηση των κεφαλαίων. Ελπίζω και εύχομαι, πάρα πολλοί από τους συναδέλφους να έχουν και μία εμπειρία σε σχέση με την διαχείριση κεφαλαίων ή να καταλαβαίνουν ακριβώς πως κινείται το κεφάλαιο και ποια είναι τα κίνητρά του.

Πάντα έχουμε διαφορετικά κίνητρα. Και τι θέλω να πω με αυτό; Θα αρχίσω με παραδείγματα για την Ευρωπαϊκή Ένωση. Οι ερωτήσεις μου δεν θέλω να απαντηθούν, απλώς τις θέτω προς προβληματισμό.

Πόσες χώρες μέσα στην Ευρώπη έχουν φορολογικούς παραδείσους και γιατί το αποδεχόμαστε;

Είναι αυτό ανταγωνιστικό προς άλλες χώρες; Παράδειγμα: Λουξεμβούργο, Λιχτενστάιν, Μονακό, Άγιος Μαρίνος, Isle of Man, το City στο Λονδίνο, η Ολλανδία, η Μάλτα, παραδείγματα τα οποία δεν φέρνουν φορολογική δικαιοσύνη, φορολογική ισορροπία, δεν φέρνουν δημοκρατία και αυτό είναι εχθρός της δημοκρατίας, διότι η κοινωνία, πάντοτε, βλέπει έναν εχθρό. Δεν χρειάζεται να δημιουργούμε εχθρούς μόνοι μας.

Υπάρχει ένα τεράστιο ζήτημα με την φοροαποφυγή τόσο των φυσικών προσώπων, όσο και των εταιρειών. Τι κάνει η Ε.Ε. για αυτό; Πως ξεπλένεται χρήμα στην Ευρώπη; Ποια είναι τα ακίνητα των Τραπεζών οι οποίες διαχειρίζονται το κρατικό χρέος, τα εταιρικά ομόλογα, τις καταθέσεις των ιδιωτών, τις καταθέσεις των εταιρειών και τις καταθέσεις των Κρατών;

Παράδειγμα 1ο. Τι σημαίνει bank run; Αν οι Τράπεζες οι οποίες κάνουν investment banking στο κέντρο της Ευρώπης, κάποια στιγμή αναγκαστούν να δώσουν τα στοιχεία τους.

Παράδειγμα 2ο. Luxleaks Γνωρίζετε τον όρο. Γνωρίζετε. Όταν διέρρευσαν τα στοιχεία από το Λουξεμβούργο, το Λουξεμβούργο το οποίο είναι μία χώρα, θα σας δώσω δύο στοιχεία για τις επενδύσεις του εξωτερικού. Έχει μία αύξηση πέντε με έξι χιλιάδες τοις εκατό στο ΑΕΠ του το Λουξεμβούργο. Έξι χιλιάδες τοις εκατό αύξηση σε FDI. Όλες αυτές οι επενδύσεις στο Λουξεμβούργο που πήγαν;. Σε εταιρείες οι οποίες είναι special purpose entities. Υπάρχει ειδικός Νόμος. Αυτό πόσο δίκαιο είναι να λειτουργεί μέσα στην Ευρώπη; Πόσο ανταγωνιστικό είναι προς την Ελλάδα, την Ιταλία, την Ολλανδία την Γερμανία, την Μάλτα την Ισπανία ή την Πορτογαλία; Θα μπορούσε η Ελλάδα, η Πορτογαλία, η Ισπανία, να κάνει χρήση παρόμοιων Νόμων και να κάνει φορολογικό παράδεισο; Έχουμε, εάν θέλετε και έναν ωραίο παράδεισο λόγω γεωπολιτικής θέσης της χώρας μας, με ήλιο, θάλασσα και πολύ τουρισμό. Θα μπορούσαμε να κάνουμε και έναν φορολογικό παράδεισο; Επιτρέπεται; Υπάρχει τρόπος; Είναι αυτό μία άνιση μεταχείριση οικονομιών, πολιτών και εταιρειών; Διαβάσαμε πέρσι ότι η Apple, η πολύ ισχυρή αμερικάνικη εταιρεία, έχει μεταφέρει στο εξωτερικό 149 δισεκατομμύρια δολάρια, μετρητά. Σε τράπεζες του εξωτερικού. Ποιες τράπεζες τα δέχθηκαν; Εγώ γνωρίζω, αλλά δεν είναι της παρούσης. Εάν αυτά τα χρήματα τραβηχτούν από τις τράπεζες, αυτό θα είναι bank run για τις τράπεζες; Ναι.

Θα δεχθούν οι τράπεζες να πουν, πάρτε τα λεφτά σας έξω, διότι είναι από παράνομη χρήση ή μη φορολογημένα σωστά; Ναι ή όχι; Αυτοί είναι προβληματισμοί τους οποίους πρέπει να δούμε όλοι μαζί.

Παράδειγμα Ιρλανδίας. Πέρασε έναν φορολογικό Νόμο, η Ιρλανδία, η οποία ήταν σε Μνημόνιο, και βγήκε, το βάζω σε εισαγωγικά γιατί δεν βγαίνει κανένας από τα Μνημόνια όπως ξέρουμε, εάν δεν αποπληρώσει το 75% των υποχρεώσεών του προς τους μηχανισμούς. Και έβγαλε έναν Νόμο, όπου δίνει κίνητρο 6,25%, σημειώστε το παρακαλώ, για τις χώρες του ο καθένας, για την διαχείριση των πατεντών, των intellectual rights. 6,25%. Αναρωτηθείτε στις χώρες σας, ποιος έχει το δικαίωμα να το κάνει; Έχει η Ελλάδα το δικαίωμα να το κάνει; Να διαχειρίζεται τις πατέντες παγκόσμια με 6,25%, όπως η Ιρλανδία;

Εάν όχι, γιατί;

Όλη αυτή η γνώση, που τυγχάνει να έχω λόγω του πρότερου βίου μου, στις αγορές και στα χρηματοοικονομικά και η δική σας γνώση, πρέπει να μαζευτεί, όπως είπα και στην πρότασή μου, σε ένα θεσμό, σε ένα σπίτι. Και να έχουμε την ιδιοκτησία της γνώσης, αλλά και ………. δεν μπορεί να μοιράζουμε την ιδιοκτησία, α! ιδιοκτησία του προγράμματος της Ελλάδος, αλλά η ιδιοκτησία των χρηματοοικονομικών είναι του Λουξεμβούργου. Γιατί έχουμε έδρα στο Λουξεμβούργο με ειδική νομοθεσία για τον “EFSF”; με πλήρεις …… και καμία και όλες τις φοροαπαλλαγές στα μέλη του Δ.Σ. γιατί δεν έγιναν με έδρα τη Γαλλία; γιατί δεν έγιναν με έδρα την Πορτογαλία; αυτές είναι ερωτήσεις, οι οποίες θέλουν απάντηση. Και αυτό είναι το βασικό πρόβλημα νομίζω στην Ευρώπη, δεν έχει δώσει απαντήσεις, διότι καλώς ή κακώς «το χρήμα κινεί τα πάντα».

Εάν εμείς στην Ευρώπη, που έχουμε δημοκρατικές αρχές και δημοκρατικές ρίζες, δώσουμε τη γνώση αυτή στον κόσμο, στα Κοινοβούλια μας και φέρουμε μια δικαιοσύνη φορολογική. Γιατί εγώ δεν μπορώ να ανταγωνιστώ την Ιρλανδία, ούτε το Λουξεμβούργο, σαν Ελλάδα, ούτε η Πορτογαλία, ούτε η Ισπανία. Όταν έχουμε ειδική φορολογική μεταχείριση στις εταιρίες …. ειδικά στο Λουξεμβούργο και φορολογούνται με 0%ή με 1% και στην Ελλάδα με 26% ή στη Γερμανία με 50% ή στη Γαλλία με 45%. Πηγαίνουν όλα τα χρέη των πολυεθνικών στο Λουξεμβούργο και φορολογούνται με 5% στα…………Άρα έχω και ένα paper θα το αφήσω στο προεδρείο, το οποίο έχει μια πλήρη ανάλυση της φοροαποφυγής στην Ευρώπη, σε όλες τις χώρες, ευτυχώς η Ελλάδα λείπει, γιατί δεν έχει κάνει ποτέ κάτι τέτοιο.

Και έχω και ένα πίνακα, για το ξέπλυμα χρήματος στην Ευρώπη εδώ, και κλείνω κ. Πρόεδρε, συγχαρητήρια για την ανοχή σας, να δώσω δύο νούμερα. Η μαύρη οικονομία στη Γερμανία, το “Shadow Economy” είναι 400 δισ. ευρώ, στην Ιταλία 420 δισ. € στην Ελλάδα 45 δισ. €. Τι κάνει η κάθε χώρα για το «Shadow Economy» που είναι τεράστιο; της Γερμανίας το «Shadow Economy» είναι δυόμισι φορές το ελληνικό Α.Ε.Π. Οι φόροι που δεν παίρνει η Γερμανία από το «Shadow Economy» είναι 160 δισεκατομμύρια ευρώ. Τι κάνει για αυτό; προφανώς το αφήνει να λειτουργεί, γιατί είναι κομμάτι της οικονομίας. Άρα η εξίσωση ότι οι Έλληνες έχουν μαύρη οικονομία, έχουν χρήματα εκτός συστήματος, είναι απατεώνες ,όπως εισηγήθηκαν οι φίλοι πιο πολύ του Διεθνούς Νομισματικού Ταμείου το 2010, είναι εντελώς λάθος, τα νούμερα είναι εντελώς διαφορετικά.

 Και κλείνω, λέγοντας ότι το ξέπλυμα χρήματος, στην δημοκρατική και ίση μεταχείριση τη φορολογική και τα ίσα κίνητρα στην Ευρώπη, είναι ο βασικός ρόλος ημών εδώ στην επιτροπή και εσάς στο Ευρωκοινοβούλιο. Μην δώσετε άλλα κίνητρα σε χώρες, να έχουν με κακό τρόπο, άνισο τρόπο, ανταγωνιστικό πλεονέκτημα από τις γειτονικές τους, διότι αυτό θα δημιουργήσει τεράστιες κοινωνικές ανισότητες, συσσώρευση του χρήματος σε χώρες, οι οποίες δεν έχουν παραγωγική βάση, έχουν μόνο χρηματοοικονομικές υπηρεσίες. Για παράδειγμα: θα φέρει τεράστια ανισότητα και αυτή η συσσώρευση του χρήματος δεν βγαίνει στην οικονομία.

Και σκεφθείτε, και ευχαριστώ κ. Πρόεδρε, εάν τα αρνητικά επιτόκια της Ευρωπαϊκής Κεντρικής Τράπεζας έχουν και πόσο ρίσκο φέρουν στα συνταξιοδοτικά ταμεία της κάθε χώρας. Εάν θα είναι βιώσιμα στο μέλλον με αρνητικά επιτόκια και που πήγε η ανάπτυξη με τόση ρευστότητα. Γιατί δεν βγήκε στην αγορά; όλα αυτά είναι ερωτήματα που πρέπει να τα λύσουμε. Σας ευχαριστώ πάρα πολύ.

ΑΝΑΣΤΑΣΙΟΣ ΚΟΥΡΑΚΗΣ (Πρόεδρος της Επιτροπής): Ευχαριστώ τον κ. Δημήτρη Καμμένο Εισηγητή των ΑΝ.ΕΛΛ., τελευταίος εισηγητής από την ομάδα αυτών των εισηγήσεων ο κ. Γεώργιος Καρράς Εισηγητής από την Ένωση Κεντρώων. Κύριε Καρρά έχετε το λόγο.

ΓΕΩΡΓΙΟΣ ΚΑΡΡΑΣ (Εισηγητής της Ε.Κ.): Ευχαριστώ, κύριε Πρόεδρε, θέλω να καλωσορίσω από την πλευρά μου τους συναδέλφους από το Ευρωκοινοβούλιο, να τους ευχηθώ καλή διαμονή στη χώρα μας και να κάνω ορισμένες παρατηρήσεις, θα μου επιτρέψετε, στο ζήτημα των δικών τους παρατηρήσεων και των εισηγήσεων τους. Με ικανοποίησε η εισήγηση της Προέδρου της Επιτροπής των Ευρωπαίων συναδέλφων σήμερα, γιατί δείχνει ότι το Ευρωκοινοβούλιο αναγνωρίζει, όχι μόνο το βάθος της κρίσης το οποίο η χώρα μας σήμερα βιώνει, αλλά και τις συνέπειες της ευρωπαϊκής πολιτικής.

Είμαι ικανοποιημένος οφείλω να πω και εκπροσωπούμε στην Εθνική Ελληνική Βουλή το χώρο του δημοκρατικού κέντρου, για το γεγονός ότι στην Ευρωβουλή υπάρχει Επιτροπή Συνταγματικών Υποθέσεων που έχει την ευθύνη για τις θεσμικές αποφάσεις και την δημοκρατική νομιμοποίηση και ιδιαίτερα για τα ζητήματα καλής νομοθέτησης και διαφάνειας.

Τίθεται όμως ως προς εμάς, την Ελληνική Βουλή, το Εθνικό μας Κοινοβούλιο, ένα ζήτημα. Με το μνημόνιο ή με τα τρία μνημόνια που έχουμε υπογράψει αφαιρέθηκε ένα μεγάλο κομμάτι εθνικής κυριαρχίας από τη χώρα λόγω της δημοσιονομικής κρίσης που προέκυψε, η οποία θα πρέπει να πω ότι δεν είναι μοναδική ευθύνη των Ελλήνων και της Ελλάδος, αλλά είναι και απότοκος της ευρύτερης κρίσης του 2008 που ταρακούνησε την παγκόσμια οικονομία.

Έχουμε λοιπόν σήμερα να δούμε εάν τα τρία αυτά μνημόνια, τα οποία όπως είπα και θα ήθελα να επαναλάβω αφαίρεσαν μέρος της εθνικής μας κυριαρχίας, απέδωσαν ή όχι. Κατά την προσωπική μου άποψη και την άποψη της παρατάξεώς μου δεν απέδωσαν, διότι έδωσαν ένα στόχο δημοσιονομικής πειθαρχίας, λιτότητας, αλλά ξέχασαν μεγάλα κομμάτια του ελληνικού πληθυσμού, ξέχασαν τους ανέργους, εκείνους που διαβιούν στα όρια λίγο πιο πάνω ή λίγο πιο κάτω της φτώχειας και έχουν σήμερα, μετά από έξι χρόνια – θα μου επιτρέψετε την παρένθεση ότι οι παγκόσμιοι πόλεμοι διήρκησαν λιγότερα χρόνια από την εξαετία – να βρισκόμαστε προ μιας αξιολόγησης και λήψεως μιας σειράς προαπαιτούμενων μέτρων, τα οποία και το ΔΝΤ, το οποίο εκλήθη να δώσει συμβουλευτικό ρόλο στους ευρωπαϊκούς θεσμούς, τελικά απέκτησε αποφασιστική αρμοδιότητα, ενώ ο ρόλος του είναι παγκόσμιος και δεν μπορεί να γνωρίζει τις ιδιαιτερότητες της Ε.Ε..

Στο σημείο αυτό και με αυτές τις παρατηρήσεις που έκανα θέλω να επισημάνω το εξής, ότι το σημερινό θέμα συζήτησης που έχουμε με την κοινή συνεδρίαση της Ευρωπαϊκής Επιτροπής Συνταγματικών Θεμάτων και των Ελληνικών Επιτροπών Ευρωπαϊκών Υποθέσεων και Οικονομικών του Εθνικού Κοινοβουλίου, αναζητά τους τρόπους καλύτερης κατανόησης και καλύτερης συνεργασίας. Παρατηρήθη εύστοχα ότι οι αποφάσεις που λαμβάνει το Ευρωπαϊκό Κοινοβούλιο στο πλαίσιο της νομοθεσίας, αλλά και των προτάσεών του, έχουν ένα αντίκτυπο στους πολίτες. Αυτός είναι ο στόχος, μα δεν μπορεί να είναι άλλος παρά μόνο να πετύχουν τον καλό αντίκτυπο στους πολίτες, να βελτιώσουν τον τρόπο διαβίωσής τους. Δεν επετεύχθη ο στόχος αυτός τουλάχιστον ως προς την Ελλάδα και γι’ αυτό νομίζω ότι υπάρχει όχι μόνο δημοσιονομικό έλλειμα, υπάρχει και έλλειμα κατανόησης μεταξύ του Ευρωπαϊκού Κοινοβουλίου και του Ελληνικού Κοινοβουλίου.

Νομίζω λοιπόν ότι η πρόταση που θα πρέπει να κάνω από τη μεριά μας, που έχουμε υποστηρίξει τον ευρωπαϊκό προσανατολισμό της Ελλάδος και μιλώ ως δημοκρατική παράταξη του Κέντρου, είναι ότι έχουμε δηλώσει απερίφραστα ότι η θέση μας είναι εντός της Ευρωζώνης και αγωνιζόμαστε για να διατηρηθούν αυτές οι αρχές, αποδεχόμενοι τις δημοκρατικές αρχές και αναγνωρίζοντας ότι οι αρχές της νομιμότητας, του κοινοβουλευτικού ελέγχου και της διαφάνειας είναι σημαντικές. Νομίζω λοιπόν ότι η πρότασή μου πλέον, για να δούμε πώς λειτουργεί τελικά και η Συνθήκη της Λισαβόνας, θα είναι μια. Θα μπορέσει η Ευρώπη και οι Ευρωπαϊκοί Θεσμοί να κατανοήσουν ότι η μέχρι σήμερα πολιτική της ήταν μονομερής, με την έννοια ότι θέλησε να ελέγξει το δημοσιονομικό έλλειμα και παρέβλεψε μια σειρά ευρωπαϊκών και δημοκρατικών αρχών; Αυτά είναι γνωστά στους συναδέλφους από το Ευρωπαϊκό Κοινοβούλιο. Η Ε.Ε. έχει διαφορετικούς στόχους, έχει την προστασία των ατομικών δικαιωμάτων και της συλλογικότητας των δικαιωμάτων αυτών, με την έννοια ότι πρέπει να εξασφαλίζεται ένα ικανό επίπεδο διαβίωσης, πρέπει να γίνεται προσπάθεια να αναπτύσσεται το επίπεδο διαβίωσης και επιπλέον δε να εξασφαλίζονται χρηματοπιστωτικές ροές ούτως ώστε να τονώνεται η οικονομία και να δημιουργούνται συνθήκες ανταγωνιστικότητας.

Δυστυχώς, αυτούς τους στόχους, πρέπει να παρατηρήσω με λύπη, ότι οι Συμφωνίες, τα λεγόμενα Μνημόνια, μεταξύ Ευρωπαϊκών Θεσμών και Ελλάδος, όχι μόνο δεν τα υποστήριξαν, αλλά μπορώ να πω ότι τα αγνόησαν θορυβωδώς.

Νομίζω, λοιπόν, τελειώνοντας, ότι και αυτή η κατεύθυνση, την οποία θέτουμε προς την πρακτική πλευρά, είναι εντός των αρμοδιοτήτων του θεσμικού ρόλου της Επιτροπής Συνταγματικών Υποθέσεων, η οποία έχει την αρμοδιότητα της καλής νομοθέτησης. Η καλή νομοθέτηση πρέπει να αντανακλά και στους πολίτες των κρατών-μελών, ενώ οι Έλληνες πολίτες, δυστυχώς, δεν διαβιούν στην καλύτερη περίοδο.

Καλωσορίζω και πάλι τους συναδέλφους και ευχαριστώ για την ανοχή του χρόνου, κ. Πρόεδρε.

Στο σημείο αυτό έγινε η β΄ ανάγνωση των καταλόγων των μελών των Επιτροπών.

Από την Ειδική Διαρκή Επιτροπή Ευρωπαϊκών Υποθέσεων παρόντες ήταν οι Βουλευτές κ.κ.: Κουράκης Αναστάσιος, Αθανασίου Νάσος, Βαγιωνάκη Ευαγγελία, Βράντζα Παναγιώτα, Καββαδία Αννέτα, Καρακώστα Εύη, Κατσαβριά – Σιωροπούλου Χρυσούλα, Πάντζας Γιώργος, Παπαδόπουλος Σάκης, Σιμορέλης Χρήστος, Σκουρολιάκος Πάνος, Τριανταφύλλου Μαρία, Γεωργιάδης Σπυρίδων – Άδωνις, Κέλλας Χρήστος, Κεφαλογιάννης Ιωάννης, Μπακογιάννη Θεοδώρα (Ντόρα), Τραγάκης Ιωάννης, Χαρακόπουλος Μάξιμος, Ζαρούλια Ελένη, Παναγιώταρος Ηλίας, Λοβέρδος Ανδρέας, Μανωλάκου Διαμάντω, Καμμένος Δημήτρης και Καρράς Γεώργιος.

Από την Διαρκή Επιτροπή Οικονομικών Υποθέσεων παρόντες ήταν οι Βουλευτές κ.κ.: Χρήστος Αντωνίου, Δημήτρης Βέττας, Γιάννης Γκιόλας, Γιώργος Δημαράς, Αφροδίτη Θεοπεφτάτου, Γιάννης Θεωνάς, Κατερίνα Ιγγλέζη, Χρήστος Καραγιαννίδης, Νίνα Κασιμάτη, Χρήστος Μαντάς, Αλέξανδρος Μεϊκόπουλος, Αθανάσιος Μιχελής, Μάκης Μπαλαούρας, Κωνσταντίνος Μπάρκας, Ελένη Αυλωνίτου, Κατερίνα Παπανάτσιου, Αναστάσιος Πρατσόλης, Νεκτάριος Σαντορινιός, Νίκος Συρμαλένιος, Σάββας Αναστασιάδης, Χρίστος Δήμας, Θεοδώρα (Ντόρα) Μπακογιάννη, Αθανάσιος Μπούρας, Μάριος Σαλμάς, Χρήστος Σταϊκούρας, Κωνσταντίνος Τσιάρας, Κωνσταντίνος Χατζηδάκης, Γεώργιος Γερμενής, Αντώνης Γρέγος, Χρήστος Παππάς, Βασίλειος Κεγκέρογλου, Ιωάννης Κουτσούκος, Σπυρίδων Δανέλλης, Δημήτριος Καβαδέλλας, Γεώργιος Κατσιαντώνης και Νικόλαος Νικολόπουλος.

ΑΝΑΣΤΑΣΙΟΣ ΚΟΥΡΑΚΗΣ (Α΄ Αντιπρόεδρος της Βουλής - Προεδρεύων των Επιτροπών): Ευχαριστούμε τον κ. Καρρά, Εισηγητή από την Ένωση Κεντρώων. Τώρα, θα προχωρήσουμε στον κατάλογο των ομιλητών. Από τους Ευρωβουλευτές έχει ζητήσει το λόγο ο κ. Pedro SILVA PEREIRA. Παρακαλώ, κ. PEREIRA, έχετε το λόγο.

PEDRO SILVA PEREIRA (Group of the Progressive Alliance of Socialists and Democrats in the European Parliament): Ευχαριστώ πολύ κ. Πρόεδρε. Από πλευράς της πολιτικής ομάδας των Σοσιαλιστών στο Ευρωπαϊκό Κοινοβούλιο, να σας ευχαριστήσω για όλα όσα είπατε και επίσης, να εκφράσω την αλληλεγγύη μας προς τον Ελληνικό λαό και τους δημοκρατικούς θεσμούς της Ελλάδας. Θα πρέπει να υπογραμμίσουμε ότι η Ελλάδα καταβάλλει προσπάθεια για να αντιμετωπίσει όλα αυτά τα οικονομικά και πολιτικά προβλήματα, ώστε να παραμείνει στην Ε.Ε. αλλά και στην Ευρωζώνη. Πιστεύω, ότι πρόκειται για σωστή επιλογή.

Μια που προέρχομαι από την Πορτογαλία, μπορώ να σας πω ότι αντιλαμβάνομαι πολύ καλά, αυτά τα οποία αναφέρθηκαν, όσον αφορά την αντίδραση και την τοποθέτηση της Ε.Ε. προς τη χρηματοοικονομική κρίση. Βέβαια, το δικό μας πρόγραμμα δεν μπορεί να συγκριθεί με αυτό το οποίο επιβλήθηκε στην Ελλάδα. Μιλάνε για 93% του χρέους, που αφορούσε την ενίσχυση που λάβαμε, που τώρα αποτελεί το μέσο όρο στην Ευρωζώνη. Τώρα έχουμε ανεβεί στο 130%. Έχουμε ανεργία, η οποία διπλασιάστηκε σε σχέση με την ανεργία προ κρίσης. Παρότι, τώρα είναι λίγο καλύτερη κατάσταση, απέχει μακρά από την κατάσταση που επικρατούσε πριν την κρίση, γι' αυτό και η ομάδα των Σοσιαλδημοκρατών δίνει αγώνα, όσον αφορά τη δημοσιονομική πολιτική της ένωσης. Θέλουμε περισσότερη ευελιξία και θέλουμε επενδύσεις για να υπάρξει οικονομική ανάπτυξη και απασχόληση. Επίσης, θέλουμε να δούμε το πως θα προχωρήσουμε σε διαρθρωτικές αλλαγές και να γίνει κατανοητό, για το τι εννοούμε όταν μιλάμε για αυτό. Βέβαια, επίσης, χρειάζονται και θεσμικές μεταβολές, όσον αφορά το πως λειτουργεί η Ε.Ε.. Αλλαγές χρειάζονται και όσον αφορά τη διαχείριση του χρέους σε ευρωπαϊκό επίπεδο. Έχουν γίνει πολλά λάθη στο τρίτο πρόγραμμα δημοσιονομικής προσαρμογής της Ελλάδας, οπότε θα πρέπει να εξασφαλίσουμε ότι δεν θα ξαναγίνουν τα ίδια λάθη.

Πάντως πρέπει να δούμε το θέμα της δημοκρατικής νομιμότητας και νομιμοποίησης αυτής διαδικασίας. Όταν κάποια χώρα ανήκει στην Ευρωζώνη, αυτό βεβαίως, επιδρά επί της Εθνικής κυριαρχίας, όσον αφορά τα δημοσιονομικά και την κατάρτιση του προϋπολογισμού της εν λόγω χώρας. Πάντως, ορισμένοι λένε ότι στο Ευρωπαϊκό Κοινοβούλιο συμφωνήσαμε για κάποιες κατευθυντήριες αρχές, προσανατολισμούς της δημοσιονομικής πολιτικής και επίσης, συμφωνήσαμε σε σχέση με τους κανόνες του παιχνιδιού που, ενδεχομένως, αυτό είναι το ζουμί.

Αυτό που θέλω να ρωτήσω, είναι το πως εσείς αντιλαμβάνεστε όλα αυτά, αφού πολλοί -αυτό κατέδειξε και η εμπειρία μας στην Πορτογαλία- θεωρούν ότι το θέμα δεν είναι μόνο οι κανόνες του παιχνιδιού, είναι και το ζήτημα του τι περιθώρια ερμηνείας υπάρχουν για το διαρθρωτικό έλλειμμα και τι δυνατότητες έχει κάποια οικονομία για να αναπτυχθεί. Όλα αυτά δεν είναι ξεκάθαρα. Αντιθέτως είναι τόσο διφορούμενα που η Ευρωπαϊκή Επιτροπή υιοθέτει διαφορετικές προσεγγίσεις ανά χώρα. Ορίστε, ένα επιπλέον πρόβλημα που αφορά τη δημοκρατική νομιμοποίηση. Ίσως, να συμφωνήσουμε με κατευθύνσεις, προσανατολισμούς και κανόνες, αλλά μετά οι συγκεκριμένες αποφάσεις δημοσιονομικής πολιτικής, ενίοτε, δεν είναι όσο δημοκρατικές θα έπρεπε. Να τι γίνεται από πλευράς Ε.Ε.. Άρα, χρειάζεται περισσότερο δημοκρατική Ε.Ε..

ΑΝΑΣΤΑΣΙΟΣ ΚΟΥΡΑΚΗΣ (Α΄ Αντιπρόεδρος της Βουλής - Προεδρεύων των Επιτροπών): Ευχαριστούμε τον κ. PEREIRA από τους Σοσιαλδημοκράτες. Το λόγο έχει τώρα ο Αναπληρωτής Υπουργός Εξωτερικών, υπεύθυνος για Ευρωπαϊκές Υποθέσεις, ο κ. Νίκος Ξυδάκης.

ΝΙΚΟΛΑΟΣ ΞΥΔΑΚΗΣ (Αναπληρωτής Υπουργός Ευρωπαϊκών Υποθέσεων): Ευχαριστώ, κ. Πρόεδρε. Καλωσορίζω και από αυτή τη θέση, την Επιτροπή Συνταγματικών Υποθέσεων του Ευρωπαϊκού Κοινοβουλίου. Ελπίζω, αργότερα, το απόγευμα να έχω τη χαρά να τους δεχτούμε και στο Υπουργείο Εξωτερικών.

Αυτές είναι σημαντικές στιγμές για το Ελληνικό Κοινοβούλιο, στο πλαίσιο μιας τακτικής επαφής και ελπίζω, στις ιστορικές στιγμές που περνάει η Ε.Ε., να μην μείνει μόνο σε αυτό τον τακτικό χαρακτήρα αλλά να αντιλαμβανόμαστε όλοι, τα Εθνικά Κοινοβούλια και το Ευρωπαϊκό Κοινοβούλιο, τη σημασία της ιστορικής περιόδου και τη σφοδρότητα της δοκιμασίας που περνάνε οι ευρωπαϊκοί θεσμοί, η ίδια η υπόσταση της Ε.Ε., απέναντι σε ένα κύμα, εν πολλοίς, δικαιολογημένου και ευεξήγητου ευρωσκεπτικισμού, σε ένα ογκούμενο κύμα εθνικισμού, φόβου, εθνικών εγωισμών, τα οποία, όμως, όλα έχουν υπαρκτό υλικό και πολιτικό υπόστρωμα.

Σε ό,τι αφορά την Επιτροπή, υποστηρίζουμε τις προσπάθειες της Επιτροπής για αύξηση της επιρροής του Ευρωπαϊκού Κοινοβουλίου στη λήψη αποφάσεων στην Ε.Ε.. Υποστηρίζουμε σταθερά και ως Ελληνική Κυβέρνηση και ως Βουλή των Ελλήνων τη διαρκή προσπάθεια, ώστε το Ευρωπαϊκό Κοινοβούλιο να είναι ο πιο σταθερός, ισχυρός πυλώνας, το νομοθετικό σώμα από το οποίο αντλείται δύναμη από τις κοινωνίες των πολιτών και το νομοθετικό σώμα, το οποίο θα πρέπει να έχει τον κυρίαρχο λόγο στη νομοθέτηση στην Ε.Ε., κάτι που δεν συμβαίνει σήμερα.

Επικροτούμε και τα πρόσφατα ψηφίσματα της Ολομέλειας, με πρωτοβουλία της Επιτροπής Συνταγματικών Υποθέσεων, για τον ρόλο της συνοχής στην Στρατηγική 2020. Εδώ θα θέλαμε να κάνουμε μια παρέμβαση, κάτι που αντιλαμβανόμαστε από την επαφή μας με τους πολίτες, αλλά και τη δική μας επαφή, των πολιτικών, με τους ευρωπαϊκούς θεσμούς. Τα τελευταία αρκετά χρόνια μια δογματική νεολίμπεραλ ορθοδοξία έχει εξαφανίσει από τον πυρήνα της ευρωπαϊκής ρητορικής, του ευρωπαϊκού ντισκούρ, λέξεις και έννοιες κλειδιά για τη συγκρότηση του ευρωπαϊκού δημόσιου χώρου και μιας ευρωπαϊκής συνείδησης. Ότι είχαμε μάθει τις τελευταίες δεκαετίες, ότι η Ευρώπη είναι συνοχή, σύγκλιση, αλληλεγγύη, αναλογικότητα, επικουρικότητα, στα τελευταία κείμενα και των ευρωπαϊκών Συμβουλίων και των εισηγήσεων της Επιτροπής, αντικαθίσταται μονότονα, κουραστικά, απελπιστικά για τους ευρωπαίους πολίτες, από την ανταγωνιστικότητα. Ανταγωνιστικότητα, υπέρ ποίων, έναντι ποίων, με ποια μακροπρόθεσμη στρατηγική;

Ακόμα και στα τελευταία κείμενα του Ευρωπαϊκού Συμβουλίου, που ανοίγει την πολιτική του για το 2016, οι αναφορές ήταν, ότι προσπαθούμε να βοηθήσουμε την ανάπτυξη των καταναλωτών και της ευρωπαϊκής βιομηχανίας. Η παρατήρηση κάποιων εθνών-κρατών, ότι δίπλα στη λέξη «καταναλωτής», θα έπρεπε να προστεθεί η λέξη «πολίτης», δεν έγινε ακουστή και απερρίφθη, και η Ευρώπη χαρακτηρίζεται industry. Ούτε μικρομεσαίες επιχειρήσεις υπάρχουν, ούτε άλλος οικονομικός χώρος.

Ο συμβολισμός, ακόμη και των διατυπώσεων του λόγου που κυριαρχεί πλέον στις Βρυξέλλες, είναι ενδεικτικός και είναι η πηγή της αυξανόμενης δυσπιστίας των ευρωπαίων πολιτών, απέναντι στο ευρωπαϊκό ολοκλήρωμα. Το πιο φιλόδοξο ιστορικό εγχείρημα σε όλο τον κόσμο, μετά τους δύο παγκόσμιους πολέμους στον εικοστό αιώνα, κινδυνεύει να μεταβληθεί σε μια αποστεωμένη- αυτάρεσκη γραφειοκρατία, η οποία αγνοεί και δεν ακούει τους πολίτες, αυτούς που δίνουν τους φόρους, το αίμα και την πίστη τους στις δημοκρατίες.

Ελπίζω, σε αυτές τις ώρες που περνάμε και με τις απειλές, τις οποίες δοκιμάζουμε- απειλές που συγκλονίζουν πλέον την πολιτική συνοχή του ευρωπαϊκού ολοκληρώματος- από την χρηματοπιστωτική κρίση του 2008- που ακόμα δεν έχει τελειώσει στην Ευρώπη- από την υπαρξιακή και ηθική κρίση, που προκαλεί το προσφυγικό και μεταναστευτικό ρεύμα, το οποίο θα κρατήσει για πολλά χρόνια ακόμη και από τις νέες ασύμμετρες απειλές, που φέρνει και στις ψυχές και στις συνειδήσεις και στις κρατικές δομές η τζιχαντική τρομοκρατία, ελπίζω οι σκέψεις μας, η εργασία μας και ο διανοητικός συναγερμός, στον οποίο εισερχόμεθα, να οδηγήσει σε στερέωση της δημοκρατίας και όχι σε αυταρχική στροφή και εν τέλει, αποσάθρωση της δημοκρατίας στην Ευρώπη.

Σας καλωσορίζουμε και ευχόμαστε πάντα οι εργασίες και οι συναντήσεις, να είναι το ίδιο δημιουργικές και με ένα πνεύμα δημιουργικού συναγερμού, όπως αυτόν τον καιρό. Καλωσορίσατε.

ΤΑΣΟΣ ΚΟΥΡΑΚΗΣ(Α` Αντιπρόεδρος της Βουλής - Προεδρεύων των Επιτροπών) : Ευχαριστούμε τον Αναπληρωτή Υπουργό Εξωτερικών, τον κ. Ξυδάκη, για την τοποθέτηση του και ιδιαίτερα για το κάλεσμα, για τον διανοητικό συναγερμό όλων των ευρωπαϊκών λαών, μπροστά στις προκλήσεις που αντιμετωπίζει. Τον λόγο έχει ο κ. Χρήστος Καραγιαννίδης.

ΧΡΗΣΤΟΣ ΚΑΡΑΓΙΑΝΝΙΔΗΣ : Ευχαριστώ, κύριε Πρόεδρε. Να καλωσορίσω από την πλευρά μου, τους συναδέλφους του Ευρωπαϊκού Κοινοβουλίου.

Νομίζω, ότι από τις ομιλίες που έχουν προηγηθεί μέχρι τώρα, έχετε καταλάβει ότι το προσφυγικό- η προσφυγική κρίση- είναι ίσως το μεγαλύτερο ζήτημα που αντιμετωπίζει- όχι μόνο η χώρα μας- αλλά και η ίδια η Ε.Ε..

Με αυτή τη λογική, νομίζω ότι το μέλλον της Ε.Ε., έχει στενέψει τόσο πολύ, γιατί για αρκετό διάστημα μέχρι και σήμερα, «κωφεύει» ή κλείνει τα μάτια μπροστά σε ένα σημαντικό ζήτημα, που απειλεί την ίδια την συνοχή της Ε.Ε..

 Επειδή μιλάμε για δημοκρατική νομιμότητα και διαφάνεια, θα ήθελα να ρωτήσω, πόσο διαφανές και δημοκρατικά νόμιμο είναι, να καταστρατηγείται η Συνθήκη της Γενεύης, με τις συμφωνίες που έχουν γίνει μέχρι σήμερα, να υπάρχουν μέλη της Ε.Ε. που αρνούνται την διέλευση πολιτών- που έχουν λάβει άσυλο ή μη - να υπάρχουν κράτη- μέλη της Ε.Ε., που δεν έχουν καμία συνέπεια για αυτό το πράγμα, να υπάρχουν κράτη-μέλη της Ε.Ε., που συναντιούνται σε άτυπα όργανα- όπως τα δυτικά Βαλκάνια μαζί με την Αυστρία- και να μην υπάρχει καμία συνέπεια για αυτήν τους την συμπεριφορά, και την ίδια ώρα να μιλάμε για συνοχή της Ε.Ε. και ευρωπαϊκή αλληλεγγύη.

Εδώ και 3-4 χρόνια, η Ε.Ε. θεώρησε ότι η Τουρκία θα είναι το πρώτο buffer zone, για τους πρόσφυγες και τους μετανάστες. Όταν η Τουρκία αποφάσισε, ότι πρέπει να παίξει έναν πιο ενεργό ρόλο, εκβιάζοντας - εργαλειοποιώντας τους πρόσφυγες και τους μετανάστες, «άνοιξε την στρόφιγγα» και οι μετανάστες και οι πρόσφυγες αυτοί πέρασαν στην Ελλάδα, η Ε.Ε. δεν έλαβε καμία απολύτως μέριμνα για την αντιμετώπιση αυτού του ζητήματος. Έχει αφεθεί η Ελλάδα μόνη της, και οι πολίτες αυτής της χώρας- μέσα σε μια οικονομική και κοινωνική κρίση- στο μεγαλύτερο τους ποσοστό, δείχνουν στην Ευρώπη πώς έπρεπε να συμπεριφερθεί και παρόλα αυτά η ηγεσία της Ε.Ε. κωφεύει για πολλοστή φορά.

Θα ήθελα να σας ρωτήσω, πώς νομίζετε ότι μπορούμε να αντιμετωπίσουμε δεκάδες χιλιάδες ανθρώπους, που έχουν φύγει από τον πόλεμο και την καταστροφή- όντας σε οικονομική κρίση- και τι πρέπει να γίνει, από εδώ και πέρα, ώστε να πιέσουμε όλοι μαζί την ευρωπαϊκή εξουσία.

 Γιατί κοιτάξτε, επειδή μιλάμε για δημοκρατία και νομιμότητα, η ευρωπαϊκή εξουσία δεν είναι ουδέτερη- πολιτικά και ιδεολογικά. Η ευρωπαϊκή εξουσία έχει κοινωνικές προτιμήσεις και αυτό έχει ως συνέπεια, να υπάρχει μια ιδεολογική χρήση της νομιμότητας και της δημοκρατίας στην Ευρώπη. Δεν είναι ουδέτερες οι αποφάσεις που παίρνονται, έχουν πολιτικά και ιδεολογικά πρόσημα αυτές οι αποφάσεις.

Σε αυτή λοιπόν τη στιγμή που έχουμε φτάσει σήμερα, ή θα υπάρξει μια Ε.Ε., όπου τουλάχιστον θα τηρούνται οι συνθήκες του ΟΗΕ ή θα υπάρξει μια Ε.Ε. τριών και τεσσάρων ταχυτήτων, όπου οι φτωχές χώρες θα γίνουν φτωχότερες και πλούσιες χώρες θα γίνουν πλουσιότερες, και μάλιστα, όχι όλοι οι πολίτες που ζουν σε αυτές τις χώρες- θα υπάρχει και εκεί, ένα κοινωνικό πρόσημο ανάπτυξης συγκεκριμένων κοινωνικών τάξεων.

Θέλω να κλείσω με το εξής:

Πώς θεωρείται, ότι μπορεί να υπάρξει μια δημοκρατία σε μια Ε.Ε., όταν μια Κυβέρνηση- όπως η Ελληνική- πρέπει να «παίρνει το ΟΚ», πρέπει να παίρνει την έγκριση, του κουαρτέτου, για να νομοθετήσει σε μια χώρα;

Πόσο διαφανές είναι- ακόμα και για απλά ζητήματα- να ζητείται από τους θεσμούς, να δώσουν την έγκρισή, για να μπορέσουμε να νομοθετήσουμε;

Σε ποια ακριβώς νομοθετική ρύθμιση της Ε.Ε., υπάρχει αυτή η άποψη;

Και τι κάνετε, ως Ευρωπαϊκό Κοινοβούλιο, όλα αυτά τα χρόνια, όταν διαπιστωμένα το ΔΝΤ, η Ευρωπαϊκή Κεντρική Τράπεζα, η Κομισιόν, έχουν ομολογήσει, ότι έξι χρόνια έχει ακολουθηθεί λάθος συνταγή;

Ποια είναι η παρέμβαση του Ευρωπαϊκού Κοινοβουλίου, σε μια καταστρατήγηση βασικών δημοκρατικών δικαιωμάτων των πολιτών- όχι στην Ελλάδα- αλλά στην ίδια την Ευρώπη;

Γιατί ακολουθούμε ένα νέο-φιλελεύθερο πλαίσιο, το οποίο μας οδηγεί σε μια κοινωνική καταστροφή και παρόλα αυτά, κανένας δεν επιζητεί από τις ισχυρές δυνάμεις, να αλλάξει αυτή την «συνταγή» ;

Να δούμε λοιπόν, πώς μπορούμε να ισχυροποιήσουμε το Ευρωπαϊκό Κοινοβούλιο, με την δική σας προσπάθεια, αλλά να δούμε και πως μπορεί να λειτουργήσει, επιτέλους, η δημοκρατία στην Ε.Ε., γιατί δυστυχώς μέχρι σήμερα, δεν λειτουργεί.

ΤΑΣΟΣ ΚΟΥΡΑΚΗΣ(Α` Αντιπρόεδρος της Βουλής - Προεδρεύων των Επιτροπών) : Ευχαριστούμε τον κ. Χρήστο Καραγιαννίδη. Βεβαίως, για τα ερωτήματα που τίθενται, θα δοθεί στο τέλος ο χρόνος στην κυρίαHübner, ώστε να έχει την ευκαιρία να απαντήσει και να συνοψίσει. Τον λόγο έχει ο κ. Σάκης Παπαδόπουλος.

ΣΑΚΗΣ ΠΑΠΑΔΟΠΟΥΛΟΣ : Είναι πάρα πολύ σημαντικό, σε πολύ δύσκολες παγκόσμιες εξελίξεις, για την ειρήνη που δοκιμάζεται στην Συρία- αλλά και αλλού, για την ασφάλεια των πολιτών- σχεδόν σε όλο τον κόσμο, ειδικά στις ευρωπαϊκές πρωτεύουσες, για τα ανθρώπινα δικαιώματα στον σύγχρονο κόσμο, σε Επιτροπές της Ελληνικής Βουλής και στη εξουσιοδοτημένη αντιπροσωπεία του Ευρωπαϊκού Κοινοβουλίου, να συζητάμε πάρα πολύ σοβαρά ζητήματα, για τις θεσμικές εξελίξεις στην Ε.Ε., για την ευρωπαϊκή οικονομική διακυβέρνηση, για τον ρόλο των Εθνικών Κοινοβουλίων, τις υποχρεώσεις τους και τα δικαιώματά τους.

Πολλές χώρες θυμούνται μόνο τα δικαιώματά τους στην οικονομική εμβάθυνση, αλλά δεν θυμούνται τις υποχρεώσεις τους ειδικά στο προσφυγικό ζήτημα και βέβαια να συζητάμε και την παρακολούθηση του ελληνικού προγράμματος, το οποίο είναι φανερό ότι 6 χρόνια μετά έχει αποτύχει παταγωδώς. Μια χώρα η οποία κλήθηκε να έχει εξυγίανση των οικονομικών της, να αντιμετωπίσει τα δημοσιονομικά ελλείμματα, τα εκρηκτικά που είχε και το χρέος της βρίσκεται σε χειρότερη κατάσταση από αυτή με την οποία μπήκε σε προγράμματα, τα οποία υποτίθεται ότι θα την οδηγούσαν σε καλύτερη κατάσταση. Αναφέρθηκε, ήδη, ότι η χώρα βρίσκεται στο 25% της απώλειας του Ακαθάριστου Εθνικού της Προϊόντος με εκρηκτικά ζητήματα ανεργίας, με σοβαρά προβλήματα στην απασχόληση συνολικά, με ζητήματα που πάρα πολλές επιχειρήσεις έχουν κλείσει.

Εκείνο που θέλω να τονίσω εγώ ως μέλος της Επιτροπής Κοινωνικών Υποθέσεων είναι ότι ειδικά στο χώρο της υγείας που αποτελεί ένα αναφαίρετο κοινωνικό δικαίωμα για όλους, τα ζητήματα για τα οποία θέλετε να απαντήσουμε σε τι ζητάμε βοήθεια και το ακούσαμε σχεδόν από όλους τους εκπροσώπους, είναι το να μπορέσουμε να κάνουμε μια μεγάλη μεταρρύθμιση στο δημόσιο σύστημα υγείας μας, ώστε να μπορεί να ανταποκρίνεται στα δικαιώματα όλων των πολιτών μαζί και των ευρωπαίων πολιτών που επισκέπτονται την Ελλάδα ως τουρίστες. Ξέρουμε πάρα πολύ καλά ότι τα ειδικά πλεονεκτήματα που έχει αυτή η χώρα σε τουριστικές δυνατότητες αξιοποιούνται από πάρα πολλούς ευρωπαίους πολίτες. Δεν θα θέλανε να οικοδομήσουμε ένα τέτοιο σύστημα υγείας, ώστε και στα νησιά μας, στις δυσπρόσιτες περιοχές, σε όλο τον ελληνικό χώρο να μπορεί να ανταποκριθεί στην ποιότητα των υπηρεσιών που αξίζουν στον ευρωπαίο πολίτη της εποχής μας ;

Δεν είναι ζήτημα να βοηθηθεί η Ελλάδα και τούτη τη δύσκολη στιγμή, ώστε και οι πρόσθετες ανάγκες που έχουμε με τα μεγάλα προσφυγικά κύματα να μπορέσουν να συντελέσουν στο να αρθούν οι περικοπές, οι οποίες έφθαναν μέχρι το σημείο μηδενισμού των προσλήψεων. Οι μεγάλες περικοπές στους προϋπολογισμούς, αλλά και ο μηδενισμός των προσλήψεων έφθασαν στο σημείο να έχουμε υπό - στελεχωμένα τμήματα, υπό - στελεχωμένες μονάδες εντατικής θεραπείας, κλινικές που βρίσκονται στα όρια της βιωσιμότητας.

Το ζήτημα που βάζουμε είναι, μπορούμε να εξασφαλίσουμε και στη διάρκεια του προγράμματος το να έχει τη δυνατότητα η Ελλάδα να κάνει πολύ περισσότερες προσλήψεις στο δημόσιο σύστημα υγείας της, ώστε να ανταποκριθεί στις ανάγκες της; Υπολογίζουμε ότι υπάρχει ένα κενό 6.000 γιατρών και άνω των 15.000 νοσηλευτικού και άλλου εργαστηριακού και λοιπού προσωπικού, το οποίο χρειάζεται προκειμένου να καλυφθούν οι ανάγκες στη βάση διαπιστωμένων αναγκών. Μπορούμε, λοιπόν, να έχουμε τη βοήθεια της Επιτροπής του Ευρωπαϊκού Κοινοβουλίου ώστε και μέσα στη δημοσιονομική προσπάθεια εξυγίανσης που κάνουμε να μπορέσουμε να ανταποκριθούμε ως σύστημα υγείας στις ανάγκες της Ευρώπης;

Θέλω να κλείσω με το εξής. Έχουμε διαπιστώσει όλοι μας ότι οι συνθήκες του Μάαστριχτ, του Άμστερνταμ, της Λισαβόνας για την ευρωπαϊκή ολοκλήρωση αδυνατούν να ανταποκριθούν στις σύγχρονες ανάγκες που βλέπουμε όλοι για να μετεξελιχθεί η Ευρώπη, για να υπάρξει η οικονομική της εμβάθυνση στα ζητήματα ενός νέου κοινωνικού και πολιτικού συμβολαίου για τα δικαιώματα, για την Ευρώπη της ποιότητας ζωής, του διαφωτισμού, του ουμανισμού, του εργασιακού πολιτισμού, αλλά και της ασφάλειας και της ευημερίας των λαών δικαιωμάτων και υποχρεώσεων.

Μπορούμε, λοιπόν, με βάση αυτή την εικόνα που θα δείτε για το προχώρημα του προγράμματος να κάνουμε διαπιστώσεις για το πώς η Ευρώπη δεν θα υποχωρήσει σε διάφορες αποσχιστικές τάσεις που υπάρχουν και τις διαπιστώνουμε όλοι μας. Βλέπουμε ότι η Μεγάλη Βρετανία ετοιμάζεται να κάνει ένα δημοψήφισμα, αλλά και σε πολλές χώρες αποσχιστικές τάσεις δυναμώνουν. Όσοι, λοιπόν, θέλουμε να εμβαθύνει η Ευρώπη στη βάση των ιδρυτικών της αξιών, να κάνουμε περισσότερες προσπάθειες προκειμένου να την οικοδομήσουμε. Σας ευχαριστώ.

ΑΝΑΣΤΑΣΙΟΣ ΚΟΥΡΑΚΗΣ (Α΄ Αντιπρόεδρος της Βουλής - Προεδρεύων των Επιτροπών): Ευχαριστούμε τον κ. Παπαδόπουλο, Βουλευτή του ΣΥΡΙΖΑ.

Το λόγο έχει ο κ. Γρέγος.

ΑΝΤΩΝΙΟΣ ΓΡΕΓΟΣ : Σας καλωσορίζω και εγώ. Είμαι Βουλευτής της Χρυσής Αυγής. Η Χρυσή Αυγή είναι η τρίτη πολιτική δύναμη της χώρας μετά από συνεχόμενες εκλογικές αναμετρήσεις. Είμαι Βουλευτής Θεσσαλονίκης. Η Θεσσαλονίκη όπως γνωρίζετε είναι πρωτεύουσα της Μακεδονίας και νομίζω ότι αυτό το αποδέχεστε όλοι.

Ακούσαμε ότι η χώρα έχει αλλάξει προς το καλύτερο. Αυτό δυστυχώς, είναι πάρα πολύ μεγάλο λάθος. Η χώρα μας έχει αλλάξει προς το χειρότερο. Μιλάμε για αύξηση της ανεργίας, μιλάμε για διάλυση του συστήματος υγείας, μιλάμε για αύξηση της εγκληματικότητας, μιλάμε για διαφθορά, για αδιαφάνεια, κρίση θεσμών, εξάλειψη εργασιακών δικαιωμάτων. Καμία επένδυση δεν γίνεται στη χώρα. Η χώρα βρίσκεται σε οικονομικό αδιέξοδο και το χειρότερο από όλα είναι ότι εκχωρείται και ο πλούτος της χώρας μας και φυσικά, όπως γνωρίζετε και τα εθνικά κυριαρχικά μας δικαιώματα. Αυτό φυσικά είναι απόρροια των μνημονίων και το έχουμε καταγγείλει επανειλημμένως και στην Ελληνική Βουλή και στο Ευρωκοινοβούλιο. Το δημογραφικό, επίσης, είναι ένα τεράστιο πρόβλημα, όχι μόνο της Ελλάδας, αλλά και της Ευρώπης και πρέπει να βρεθούν άμεσα λύσεις και σε αυτό το πρόβλημα.

Η Τουρκία, μια κατ΄ εξοχήν εχθρική χώρα και προς της Ελλάδα και προς την Ε.Ε. έχει θέσει ένα τεράστιο θέμα και εγείρει παράλογες απαιτήσεις στέλνοντας φυσικά όλους αυτούς του λαθρομετανάστες στην Ελλάδα και στην Ευρώπη. Η Τουρκία, όπως ξέρετε και πιστεύω να το ασπάζεστε και αυτό, δεν έχει καμία θέση στην Ευρώπη. Η θέση της Τουρκίας είναι μόνο στο εδώλιο των Διεθνών Δικαστηρίων, γιατί αυτή τη στιγμή που μιλάμε ήδη κατέχει τη μισή Κύπρο, η οποία είναι ευρωπαϊκή χώρα και έχει κάνει και άλλα πάρα πολλά.

Κατηγορούμε αυτή την Ε.Ε. και την κατηγορούμε σωστά, γιατί τα ευρωπαϊκά κράτη, δυστυχώς, έδωσαν ιθαγένεια σε τρομοκράτες και ακολούθησε και η Ελλάδα σε αυτό το οργανωμένο σχέδιο, κατ΄ εμάς. Είπαν, κάποιοι ότι μας έπιασαν στον ύπνο, δυστυχώς, όμως, δεν μας έπιασαν στον ύπνο, πιστεύουμε και υπάρχουν και στοιχεία ότι αυτό ήταν ένα οργανωμένο σχέδιο. Από την αρρώστια του πολυπολιτισμού κινδυνεύουν πλέον όχι μόνο οι αξίες της Ελλάδας και της Ευρώπης, αλλά πλέον και οι ζωές μας.

Όλοι γνωρίζαμε και εκτιμούσαμε τους τόπους των ισλαμιστών τρομοκρατών και τα σχέδιά τους, τα οποία είχαμε καταγγείλει και φυσικά και οι αρμόδιες υπηρεσίες. Είχαμε προειδοποιήσει, αλλά δεν έγινε τίποτα. Φοβάμαι δυστυχώς, ότι αυτά τα τρομοκρατικά κτυπήματα θα συνεχιστούν και δεν πρέπει καθόλου να εφησυχάζουμε.

Απέναντι σε όλα αυτά η μοναδική ελπίδα φαίνεται να είναι η άνοδος των εθνικιστικών κινημάτων σε όλη την Ευρώπη. Η Χρυσή Αυγή εκπροσωπείται από τρεις εξαίρετους ανθρώπους, δύο στρατηγούς των Ενόπλων Δυνάμεων και τον πατέρα ενός θύματος τρομοκρατικής επίθεσης. Οι Έλληνες είναι υπερήφανοι που έχουν αυτούς τους εκπροσώπους στο Ευρωκοινοβούλιο. Πιστεύω ότι τους γνωρίζετε. Πιστεύουμε και ελπίζουμε ότι σύντομα θα καταφέρουμε να δημιουργήσουμε μια πραγματικά ελεύθερη Ευρώπη, μια Ευρώπη των Εθνών.

Τέλος να πω ότι όπως οι χώρες σας έχουν σύνορα έτσι και η δική μας χώρα έχει σύνορα και θαλάσσια και χερσαία και έχουμε δώσει χιλιάδες νεκρούς σε όλους τους αγώνες της χώρας μας για να τα προασπίσουμε. Αυτά τα σύνορα θα πρέπει να τα προφυλάξουμε και εμείς έναντι οποιασδήποτε απειλής. Σας ευχαριστώ.

ΑΝΑΣΤΑΣΙΟΣ ΚΟΥΡΑΚΗΣ (Α΄ Αντιπρόεδρος της Βουλής - Προεδρεύων των Επιτροπών): Ευχαριστούμε τον κ. Γρέγο.

Το λόγο έχει ο κ. Δημαράς.

ΓΕΩΡΓΙΟΣ ΔΗΜΑΡΑΣ : Καλωσορίζω και εγώ τους συναδέλφους από το Ευρωπαϊκό Κοινοβούλιο. Θέλω να πω ότι είμαι Βουλευτής του ΣΥΡΙΖΑ σε συνεργασία με τους Οικολόγους Πράσινους. Για αυτό, λοιπόν, εκφράζω πάντα στο Κοινοβούλιο και τη φωνή της Πολιτικής Οικολογίας, που για τα θέματα που συζητάμε, για τους πρόσφυγες, για τον πλανήτη Γη, είναι μια διακριτή πολιτική θέση. Η πολιτική αυτή γειτνιάζει, βεβαίως, με την πολιτική της Αριστεράς και ιδιαίτερα του ΣΥΡΙΖΑ στην Ελλάδα και με κάποιες αποχρώσεις κομμάτων της σοσιαλδημοκρατίας.

Η πολιτική οικολογία βλέπει την εικόνα του πλανήτη ως ένα ενιαίο σύνολο. Βλέπουν τους ανθρώπους ως αδέλφια ανεξαρτήτως εθνότητας, χρώματος, γλώσσας, θρησκείας που πρέπει να ζήσουν ειρηνικά με δικαιοσύνη, αλληλεγγύη μεταξύ τους. Βλέπουν την αρμονική συνύπαρξη με τις άλλες μορφές ζωής και την προστασία του πλανήτη από τους ανθρώπινους παραλογισμούς. Πιστεύουν στην αγάπη και την κατανόηση. Δίνουν προτεραιότητα στα θέματα της ειρήνης και του αφοπλισμού. Καταδικάζουν τους εθνικισμούς και αντιπαραθέτουν την πολιτική της ειρήνης στους ακροδεξιούς εθνικιστές που επιδιώκουν ανταγωνισμούς και πολέμους για να διατηρήσουν φυλετικές ή εθνικές καθαρότητες ή και εδαφικές επεκτάσεις.

Η πολιτική οικολογία βλέπει την αλληλουχία παρελθόντος, παρόντος, μέλλοντος.

Το μέλλον εξαρτάται από τον τρόπο συμπεριφοράς μας στην παρούσα χρονική περίοδο. Δεν υπάρχει τρόπος επιβίωσης και ευημερίας της ανθρωπότητας χωρίς συνεννόηση, με διάλογο που βασίζεται σε κανόνες δικαίου και βιωσιμότητας. Δεν υπάρχει τρόπος να λύσουν οι άνθρωποι τις διαφορές τους τις επόμενες δεκαετίες και αιώνες χωρίς την υπέρβαση των ιστορικών κυρίαρχων ανταγωνισμών και διαρκών πολέμων για κατακτήσεις εδαφικές ή οικονομικές ή επιβολής θρησκευτικών δογμάτων η συνήθως όλων αυτών που επιδιώκουν μαζί. Δεν υπάρχει τρόπος οι ευρωπαϊκές χώρες να αντιμετωπίσουν με δίκαιο και ορθό τρόπο τα μεγάλα μεταναστευτικά ρεύματα που θα αυξάνονται τις επόμενες δεκαετίες λόγω των κλιματικών αλλαγών εάν δεν υπάρχει ενιαία Ευρωπαϊκή στρατηγική. Δεν είναι δυνατόν να λυθεί το πρόβλημα χωρίς ενιαίους κανόνες που θα εφαρμόζονται από όλους. Η επιστροφή στις εθνικιστικές κρατικές πολιτικές θα έχει σαν αποτέλεσμα συγκρούσεις και πιθανούς πολέμους ακόμα και μέσα στην ίδια την Ευρώπη. Η μόνη διέξοδος είναι η Ευρωπαϊκή συνεργασία μέσα από ενίσχυση της Ένωσης αλλά και η παγκόσμια συνεννόηση με ενισχυμένη την θέση του Οργανισμού Ηνωμένων Εθνών. Η πολιτική οικολογία βλέπει τα αίτια των προβλημάτων και προσπαθεί να παρεμβαίνει πολιτικά και όχι όταν τα προβλήματα αυτά γίνονται δυσεπίλυτα. Προσπαθεί να μην ανάψει η πυρκαγιά του πόλεμου, να μην φτάσουν οι άνθρωποι στην απελπισία, την πείνα και την εξαθλίωση. Να μην σπαταλούνται οι αναγκαίοι για την επιβίωση φυσικοί πόροι, να μην καταστρέφονται η φύση και η παραγωγικότητα της γης, πρέπει να αλλάξει το μοντέλο της οικονομίας και της οργάνωσης της κοινωνίας. Να μην επιβαρύνει ο άνθρωπος το κλίμα του πλανήτη που θα φέρει ανυπολόγιστες καταστροφές. Η Ελλάδα και η Ευρώπη βιώνουν μια τεράστια ανθρωπιστική κρίση. Μια κρίση που θέτει σε δοκιμασία την ίδια την Ευρώπη καθώς θα καταδείξει αν η Ε.Ε. θα μπορέσει να ανταποκριθεί στις ιδρυτικές τις αξίες: Της συνεργασίας, της αλληλεγγύης, της ανεκτικότητας και της προστασίας των ανθρωπίνων δικαιωμάτων. Η Ευρώπη βρίσκεται σήμερα σε σταυροδρόμι. Είτε θα επιλέξει το δρόμο της ενότητας, της συνεργασίας και της υπεράσπισης των θεμελιωδών αξιών της είτε θα ηττηθεί γκρεμίζοντας έτσι όσα κατακτήθηκαν με κόπο και επιμονή πολλές δεκαετίες. Η επιστροφή στην αδιέξοδο υιοθέτηση Εθνοκεντρικών Πολιτικών για την επίλυση Ευρωπαϊκών και Διεθνών ζητημάτων δεν αποτελεί τη λύση. Πρέπει να διαψεύσουμε τις ακραίες φωνές που εύχονται και εργάζονται για την αποδόμηση του Ευρωπαϊκού οικοδομήματος και των αξιών του και την παραβίαση των βασικών αρχών του Διεθνούς Δικαίου.

 Ήθελα ακόμη να πω δύο πράγματα: Πρέπει να εμβαθύνει η Δημοκρατία στην Ευρώπη. Να περιοριστεί η γραφειοκρατία των Βρυξελλών, αυτό που είπε δηλαδή ο κ. υπουργός προηγουμένως, για την αυτάρεσκη γραφειοκρατία. Επίσης- τονίσθηκε προηγουμένως- ότι υπάρχει μια φορολογική δυσαρμονία και μια ανοχή στους φορολογικούς παραδείσους. Υπάρχει και ένα ζήτημα: Οι διαφορές μεταξύ των φορολογικών συντελεστών των εταιριών μέσα στις ίδιες τις χώρες της Ευρώπης. Τέλος- τονίζοντας και εγώ- το μεγάλο ζήτημα που είναι η συμφωνία, η επερχόμενη συμφωνία, μεταξύ Ε.Ε. και Ηνωμένων Πολιτειών Αμερικής η TTIP, όπως και η συμφωνία CETA και TISA. Εάν προχωρήσει αυτή η συμφωνία φέρνει σοβαρά προβλήματα Δημοκρατίας, δικαιοσύνης, βιωσιμότητας των οικονομιών, θέματα περιβαλλοντικά και θέματα υγείας. Γενικά: Η υπογραφή αυτών των συμφωνιών όπως σχεδιάζονται θα επηρεάσει καθοριστικά τις οικονομίες και τις κοινωνίες του μέλλοντος. Εμείς οι Οικολόγοι και ο ΣΥΡΙΖΑ έχουμε σοβαρές επιφυλάξεις για αυτή τη συμφωνία. Είμαστε αντίθετοι διότι ξέρουμε ότι ευνοούνται οι μεγάλες επιχειρήσεις σε βάρος των μικρών παραγωγικών και ιδιαίτερα των αγροτών. Αίρονται οι νομικοί περιορισμοί που προστατεύουν τα εργασιακά δικαιώματα, την πνευματική ιδιοκτησία, τα προσωπικά δεδομένα. Είναι Δούρειος Ίππος για άνοιγμα των περιορισμών σε γενετικά τροποποιημένα τρόφιμα και τις καλλιέργειες μεταλλαγμένων. Οι πολυεθνικές των αγροεφοδίων και των τροφίμων θα επελάσουν απερίσπαστα σε βάρος της τοπικής παραγωγής και οικονομίας, απορυθμίζοντας τομείς της οικονομίας και ιδιαίτερα των μικρών χωρών από την υποβάθμιση των προϊόντων ονομασίας προέλευσης. Ευχαριστώ πολύ.

ΤΑΣΟΣ ΚΟΥΡΑΚΗΣ, Α΄ Αντιπροέδρος της Βουλής - Προεδρεύων των Επιτροπών: Ευχαριστούμε τον κ. Δημαρά. Δεν έχει ζητήσει άλλος ομιλητής το λόγο. Η αντιπροσωπεία που είχαμε την τιμή να έχουμε σήμερα μαζί μας της Επιτροπής Συνταγματικών Υποθέσεων του Ευρωπαϊκού Κοινοβουλίου φαντάζομαι ότι άκουσε τις αγωνίες, τις προτάσεις- ακούστηκαν και πολλές προτάσεις- και για τη δικιά μας την Επιτροπή Ευρωπαϊκών Υποθέσεων από τον κ. Λοβέρδο, τον κ. Καμμένο και εισπράξατε φαντάζομαι μια αγωνία για τη διαρκή προσπάθεια ισχυροποίησης του νομοθετικού σώματος με την πλέον Δημοκρατική Νομιμοποίηση που είναι το Ευρωκοινοβούλιο. Εισπράξατε την αγωνία και την ανύψωση του Κοινοβουλευτισμού στις ευρωπαϊκές διαδικασίες, όπως και την καταδίκη και την απομόνωση των Εθνοκεντρισμών.

Θα δώσω το λόγο στην κυρία Hubner και να απαντήσει και να καταθέσει ορισμένα συμπεράσματα και κυρίως να προτείνει μια διαδικασία από εδώ και πέρα που θα μπορούσαμε να συμβάλουμε με τον πιο αποτελεσματικό τρόπο. Κυρία Hubner έχετε το λόγο.

DANUTA MARIA HÜBNER - Πρόεδρος της Επιτροπής Συνταγματικών Υποθέσεων (AFCO) του Ευρωπαϊκού Κοινοβουλίου: Σας ευχαριστώ πολύ, κύριε πρόεδρε. Ούτε καν τολμώ να σκεφτώ ότι θα μπορούσα να απαντήσω σε όλες τις ερωτήσεις. Θέλω πάντως να υπογραμμίσω για μια ακόμη φορά ότι εκτιμούμε αφάνταστα τα σχόλια σας. Είδατε και εσείς ότι οι απόψεις ακόμη και εδώ στο Εθνικό Κοινοβούλιο της Ελλάδος, στην Βουλή των Ελλήνων, ιδεολογικές διαφορές δηλαδή δεν υπάρχουν μόνον στην δική σας Βουλή αλλά και στο Ευρωπαϊκό Κοινοβούλιο. Αν ρωτήσετε τα μέλη της αντιπροσωπείας μας ανάλογα με την πολιτική ομάδα στην οποία ανήκουν θα σας δώσουν και διαφορετικές απαντήσεις. Αυτό άλλωστε είναι η ομορφιά της Ευρώπης. Μέσα στη διαφορετικότητα μας όμως πρέπει να εντοπίσουμε τις λύσεις στα προβλήματα, και υπάρχουν πολλές φορές, που πρέπει να σταθούμε δίπλα δίπλα και να προχωρήσουμε μαζί. Και γι' αυτό πιστεύω ότι απαιτείται η συνεργασία μεταξύ των θεσμών της Ε.Ε. και των θεσμών στο Εθνικό επίπεδο. Έχουμε το Συμβούλιο Υπουργών, έχουμε τους Πρωθυπουργούς και Υπουργούς που έρχονται στις Βρυξέλλες. Το Συμβούλιο Υπουργών είναι ένα Ευρωπαϊκό θεσμικό όργανο και λαμβάνει τις αποφάσεις του ομόφωνα, τις περισσότερες φορές. Τα πράγματα στο Ευρωπαϊκό Κοινοβούλιο, όπως και στα Εθνικά Κοινοβούλια άλλωστε είναι πιο δύσκολα διότι υπάρχουν διαφορετικοί συνασπισμοί, διαφορετικές προσεγγίσεις. Εμείς στο Ευρωπαϊκό Κοινοβούλιο η πρόκληση που αντιμετωπίζουμε πάντοτε είναι να καταλήξουμε σε συμβιβασμό για τα πιο επίμαχα ζητήματα. Σε ό,τι αφορά τα σχόλια σας- τα οποία μπορώ να πω ότι ήταν πολύ συγκεκριμένα και άπτονται συγκεκριμένων ζητημάτων- ήταν σημαντικά και σίγουρα θα επηρεάσουν το έργο μας και τον τρόπο σκέψης μας, διότι πιστεύω ότι μας εμπλούτισε πάρα πολύ αυτή η ανταλλαγή απόψεων και για αυτό θέλω να σας ευχαριστήσω θερμά. Ταυτόχρονα θέλω να τονίσω ότι όταν χτύπησε η κρίση- και δεν ήταν μια ήταν πολλές- χτύπησε σε τομείς που δεν έχουν ευρωπαϊκή αρμοδιότητα. Η μετανάστευση για παράδειγμα. Με τη συνθήκη της Λισσαβόνας ουσιαστικά ξεκίνησε να σχηματίζεται σιγά σιγά ένας τομέας, ένα πεδίο ευρωπαϊκής αρμοδιότητας και το Ευρωπαϊκό Κοινοβούλιο και το Ευρωπαϊκό Συμβούλιο πρέπει να λαμβάνουν αποφάσεις με ομοφωνία. Ξέρω πολλές φορές το είπατε και εσείς ότι δεν ανέλαβαν τις δεσμεύσεις- ή τέλος πάντων, αν τις ανέλαβαν στις Βρυξέλλες δεν τις τηρούν η δεν φαίνεται να τις λαμβάνουν τόσο σοβαρά υπόψη. Έχουμε και εκεί θέματα. Αν δείτε τώρα την Ευρωζώνη, την οικονομική και νομισματική ένωση δεν ολοκληρώθηκε όλη η διαδικασία και όταν πια ήταν προφανής η κρίση στην Ελλάδα. Για κάθε απόφαση έπρεπε να καθίσουν στο ίδιο τραπέζι τα 28 κράτη μέλη και να αναζητήσουν λύσεις.

Υπήρχε αρμοδιότητα σε ευρωπαϊκό επίπεδο εκεί, αλλά και πάλι δίνονται μάχες και πραγματικά είναι πολύ δύσκολο να δοθούν πολιτικές απαντήσεις. Δεν θέλω να δικαιολογήσω τίποτα, γιατί νομίζω ότι και η δική μου στάση είναι άκρως κριτική για πολλά ζητήματα και θα συμφωνούσα σε πολλά μαζί σας. Το θέμα είναι τι κάνει η Ευρώπη και πως αντιμετωπίζει αυτές τις πολλαπλές χρήσεις.

Να πω κάτι ακόμα. Στην Επιτροπή Συνταγματικών Υποθέσεων του Ευρωκοινοβουλίου βλέπουμε ότι πολλά έχουν γίνει σε ό,τι αφορά τις θεσμικές αδυναμίες της Ένωσης τα τελευταία χρόνια, σε ό,τι αφορά τη δημοκρατική νομιμοποίηση των ευρωπαϊκών θεσμικών οργάνων και τον τρόπο λειτουργίας της. Και να σας δώσω ένα παράδειγμα σε σχέση με το τρόπο εκλογής του Προέδρου της Ευρωπαϊκής Επιτροπής, που πλέον είναι τελείως διαφορετική η διαδικασία αυτή.

 Ουσιαστικά, γίνονται εκλογές κανονικές. Πολλά έχουν γίνει σε ευρωπαϊκό επίπεδο και για τον έλεγχο και την εποπτεία της Ευρωπαϊκής Κεντρικής Τράπεζας. Έχουμε τον μηχανισμό εποπτείας, τον νέο εποπτικό μηχανισμό, τον νέο μηχανισμό εξυγίανσης και εκκαθάρισης τραπεζών κ.τ.λ. κ.τ.λ..

 Μπορεί να φαίνονται κάποιοι θεσμοί εκτός δημοκρατικού ελέγχου, δεν ισχύει όμως αυτό στην πράξη. Υπάρχει έλεγχος από πλευράς ευρωπαϊκού κοινοβουλίου, πολλά έχουν γίνει, αλλά όπως είπατε και εσείς, συμφωνώ μαζί σας, έχουμε πολύ δρόμο μπροστά μας ώστε η Ε.Ε. να είναι πραγματικά μια ένωση που θα οδηγήσει σε μια ευρύθμως λειτουργούσα δημοκρατική ένωση και Ευρώπη.

Τώρα, φυσικά και εσείς έχετε κάθε δικαίωμα να αντιλαμβάνεστε την κατάσταση στην χώρα σας με ένα συγκεκριμένο τρόπο. Εμείς βλέπουμε την Ελλάδα βέβαια και στο πλαίσιο της μεγάλης μεταρρύθμισης της ευρωζώνης και της διαχείρισης της ΟΝΕ. Υπάρχουν δύο παράλληλες διαδικασίες που βρίσκονται σε εξέλιξη και η μία είναι αυτή η μεγάλη όπως είπα μεταρρύθμιση σε ευρωπαϊκό επίπεδο. Και πρέπει για να έρθει σε αίσιο πέρας η όλη διαδικασία να διδαχτούμε από τα μαθήματα της κρίσης και να δούμε πώς μπορούμε να αφαιρέσουμε κάποια ελαττώματα και αδυναμίες της ΟΝΕ.

Ένα άλλο ζήτημα το οποίο ανέφερε και ένας συνάδελφός διεξοδικά, ήταν το ζήτημα της φορολογίας. Θέλω να σας ενημερώσω, σε σχέση με το σκάνδαλο στα τέλη του 2014, ότι το ευρωπαϊκό κοινοβούλιο συγκρότησε μια ειδική Επιτροπή η οποία συνεχίζει τις εργασίες της και την ώρα που μιλάμε. Δεν είναι μια εξεταστική εκ των πραγμάτων Επιτροπή, αλλά κινητοποίησε την Ευρωπαϊκή Επιτροπή για να προτείνει δύο δέσμες μέτρων για τα φορολογικά.

Προχωρούμε, λοιπόν, με νέα νομοθετήματα για την καταπολέμηση φοροδιαφυγής και όλων αυτών των συμφωνιών των μεγάλων πολυεθνικών με κυβερνήσεις και τα λοιπά. Όλα αυτά τα ζητήματα, λοιπόν, τα εξετάζουμε και στο πλαίσιο των όσων κάνει ο ΟΟΣΑ.

Και θα μπορούσα μετά χαράς αν θέλετε να σας πω τι κάνουμε και εμείς για τη φορολογία. Πρόκειται πάντως για μεγάλη επανάσταση, διότι όπως γνωρίζετε η φορολογία είναι βασικά εθνική αρμοδιότητα. Το να υπάρξει, λοιπόν, μεγαλύτερη συμμετοχή της Ε.Ε. σε αυτά τα ζητήματα και με ομοφωνία του συμβουλίου είναι μεγάλη πρόκληση, όμως αυτό έχει ξεκινήσει.

Και για να συνοψίσω και ίσως συνεχίσω σε σχέση με το πρώτο σκέλος του σχολίου του τελευταίου ομιλητή. Σίγουρα έχουμε μια επικριτική στάση απέναντι στην Ευρώπη σήμερα, θα πρέπει όμως να δούμε και να μας απασχολήσει το ερώτημα τι θα γινόταν αν δεν υπήρχε η Ευρώπη. Καταρχάς, η χρηματοοικονομική κρίση της Η.Π.Α., αν δεν υπήρχε η ευρωζώνη και το ευρώ με τις δώδεκα τότε εθνικές κεντρικές τράπεζες, τώρα 19, τι θα κάνανε όλες; Θα υποτιμούσαν το εθνικό τους νόμισμα κατά πάσα πιθανότητα.

 Είχαμε όμως την Ευρώπη και μπορούσαμε να καθίσουμε γύρω από το ίδιο τραπέζι. Και παρά τις δυσκολίες καταφέραμε να συμφωνήσουμε επί λύσεων που μπορεί να μην ήταν τέλειες, μπορεί να απείχαν μάλιστα από το να ήταν τέλειες, όμως υπήρχε η Ευρώπη. Και είναι πάντοτε χρήσιμο πιστεύω να έχουμε υπόψη μας το κόστος της μη Ευρώπης, το τίμημα της μη Ευρώπης, ιδίως σε αυτούς τους δύσκολους καιρούς που βιώνει η Ευρώπη σήμερα.

 Εν κατακλείδι, ελπίζω ότι αυτή ήταν η απαρχή ενός διαλόγου μεταξύ μας. Πρέπει να σας πω ότι είστε πάντοτε ευπρόσδεκτοι στις συνεδριάσεις της Επιτροπής Συνταγματικών Υποθέσεων και σας προσκαλούμε κάθε χρόνο, όπως, πέρυσι τον Δεκέμβρη, για παράδειγμα, που είχαμε την έκθεση, νομίζω πως την σχολίασε ο συνάδελφος από το ΠΑ.ΣΟ.Κ..

 Επομένως, ήδη έχουμε ξεκινήσει τον διάλογο, έχουμε συζητήσεις, αλλά υπάρχει και η φετινή συνάντηση με τα εθνικά κοινοβούλια. Δεν έχει ακόμη οριστεί ημερομηνία, πάντως προσβλέπουμε στη συμμετοχή σας με οποιαδήποτε μορφή. Φυσικά και δεν πρέπει να περιμένετε πρόσκληση από πλευράς μας, είμαστε ιδιαίτερα ανοικτοί προς τα εθνικά κοινοβούλια και οτιδήποτε έχετε να μας πείτε. Αλλά και στις Βρυξέλλες όταν έρθετε αυτός ο ανεπίσημος άτυπος διάλογος είναι κάτι που πρέπει να συνεχιστεί. Βασιζόμαστε στη δική σας παρουσία, ελπίζουμε ο κ. Κουράκης επίσης να συνεχίσει να φέρνει την Επιτροπή του και στην COSAC και η Επιτροπή Εξωτερικών Υποθέσεων συμμετέχει. Είναι μια πλατφόρμα συζήτησης για τα ζητήματα εξωτερικής πολιτικής. Βέβαια και η Επιτροπή Οικονομικών Υποθέσεων συμμετέχει στις συνεδριάσεις άρθρου 13 του δημοσιονομικού συμφώνου. Επίσης, γίνονται δύο φορές το χρόνο.

 Σας ενθαρρύνουμε πέρα όλων αυτών και εδώ να συνεχίσετε την δουλειά σας και στην κυβέρνηση και στο κοινοβούλιο. Υπάρχει μια τεράστια προστιθέμενη αξία, έτσι αντιλαμβάνομαι εγώ τα πράγματα. Μπορούμε να συνεργαστούμε σε πολλά μέτωπα. Είπε και στην αίθουσα στους μη εγγεγραμμένους οι περισσότεροι ότι υπάρχουν όλες αυτές οι ομάδες. Δεν υπάρχουν οι τρεις μη εγγεγραμμένοι συνάδελφοι μόνο, υπάρχουν και άλλοι. Και 21 βουλευτές μπορούν να συνεισφέρουν στις συζητήσεις του ευρωπαϊκού κοινοβουλίου.

Για όλα τα ζητήματα που συνδέονται με την Ευρώπη, είμαστε στη διάθεσή σας, Μπορείτε να στραφείτε σε εμάς για να σας βοηθήσουμε ώστε να κατανοήσετε ενδεχομένως τι συμβαίνει και γιατί πιστεύω ότι πολλές φορές επικρατεί παρανόηση. Δεν είναι πάντοτε τέλεια η επικοινωνία μεταξύ μας. Και θα είμαστε ευτυχείς να ανταποκριθούμε σε οποιαδήποτε πρόσκλησή σας.

Αυτά έχω να πω. Δεν μπορώ βέβαια να απαντήσω σε όλα. Δεν νομίζω ότι είμαι ικανή ή αρμόδια να απαντήσω σε ορισμένα από τα ερωτήματα. Αν παρέλειψα κάτι σημαντικό για εσάς, ωστόσο θα μπορούσα ενδεχομένως να δευτερολογήσω αν θέλετε.

ΑΝΑΣΤΑΣΙΟΣ ΚΟΥΡΑΚΗΣ (Α΄ Αντιπρόεδρος της Βουλής και Προεδρεύων των Επιτροπών): Ευχαριστούμε πολύ την πρόεδρο την κυρία Hubner. Ήταν πολύ ενδιαφέρον αυτό που ακούσαμε, το κριτικό βλέμμα με το οποίο βλέπει το ευρωπαϊκό οικοδόμημα, που σε τελευταία ανάλυση είναι ένας τρόπος κριτικής ανάλυσης που βλέπουν και οι Έλληνες ευρωβουλευτές, αλλά και το σύνολο των βουλευτών στα εθνικά κοινοβούλια και στο Ευρωκοινοβούλιο.

Αλλά ταυτόχρονα, είναι πολύ σημαντικό ότι οι τρόποι που διαβλέπει και οι δρόμοι να ανοίγονται μπροστά μας για την ευρωπαϊκή ολοκλήρωση που όλοι την συνομολογούμε, μέσω της εμβάθυνσης όμως της δημοκρατικής νομιμοποίησης και βεβαίως τη συνέχιση της θεσμικής μας συνεργασίας.

Στο σημείο αυτό, νομίζω ότι μπορούμε να θεωρήσουμε ότι για σήμερα τουλάχιστον ολοκληρώθηκε η διαδικασία. Ευχαριστούμε πάρα πολύ όλους σας και κυρίως την αντιπροσωπεία των ευρωβουλευτών μας που είχε την τιμή και την ευγένεια να παρευρεθεί σήμερα και να συμμεριστεί την ανταλλαγή αυτών των απόψεων. Ευχαριστούμε πολύ.

Στο σημείο αυτό γίνεται η γ΄ ανάγνωση του καταλόγου των μελών των Επιτροπών. .

Από την Ειδική Διαρκή Επιτροπή Ευρωπαϊκών Υποθέσεων παρόντες ήταν οι Βουλευτές κ.κ.: Κουράκης Αναστάσιος, Αθανασίου Νάσος, Βαγιωνάκη Ευαγγελία, Καρακώστα Εύη, Παπαδόπουλος Σάκης, Σιμορέλης Χρήστος, Λοβέρδος Ανδρέας, Καμμένος Δημήτρης και Καρράς Γεώργιος.

Από την Διαρκή Επιτροπή Οικονομικών Υποθέσεων παρόντες ήταν οι Βουλευτές κ.κ.: Χρήστος Αντωνίου, Γιώργος Δημαράς, Γιάννης Θεωνάς, Κατερίνα Ιγγλέζη, Χρήστος Καραγιαννίδης, Νίνα Κασιμάτη, Αθανάσιος Μιχελής, Μάκης Μπαλαούρας, Ελένη Αυλωνίτου, Αναστάσιος Πρατσόλης, Νεκτάριος Σαντορινιός, Χρίστος Δήμας, Αθανάσιος Μπούρας, Αντώνης Γρέγος, Ιωάννης Κουτσούκος και Σπυρίδων Δανέλλης.

Τέλος και περί ώρα 12.00΄ λύθηκε η συνεδρίαση.

Ο ΠΡΟΕΔΡΕΥΩΝ ΤΩΝ ΕΠΙΤΡΟΠΩΝ

ΑΝΑΣΤΑΣΙΟΣ ΚΟΥΡΑΚΗΣ

Α΄ ΑΝΤΙΠΡΟΕΔΡΟΣ ΤΗΣ ΒΟΥΛΗΣ